
KUVENDI


PROJEKTLIGJ

Nr. ______._______.2026


PËR

PROKURIMET NË FUSHËN E MBROJTJES DHE TË SIGURISË

Në mbështetje të neneve 78 dhe 83, pika 1 të Kushtetutës, me propozimin e Këshillit të Ministrave,

KUVENDI 

I REPUBLIKËS SË SHQIPËRISË

V E N D O S I:


KREU I

DISPOZITA TË PËRGJITHSHME

Neni 1
Objekti dhe qëllimi

1. Ky ligj ka si objekt të tij kontratat që lidhen në fushat e mbrojtjes dhe të sigurisë për: 
a) furnizimin me pajisje ushtarake dhe pjesët dhe/ose njësitë përbërëse të tyre;
b) furnizimin me pajisje sensitive dhe pjesët dhe/ose njësitë përbërëse të tyre;
c) punë, mallra dhe shërbime që lidhen drejtpërdrejt me pajisjet e përcaktuara në shkronjat “a” dhe “b”, për çdo dhe të gjitha elementet e ciklit jetësor të tyre;
ç) punë dhe shërbime për qëllime specifike ushtarake ose punë dhe shërbime sensitive.
2. Qëllimi i këtij ligji është përcaktimi i rregullave për prokurimet në fushën e mbrojtjes e të sigurisë së institucioneve shtetërore dhe të mbrojtjes e sigurisë në Republikën e Shqipërisë.

Neni 2
Fusha e zbatimit

Ky ligj zbatohet për të gjitha procedurat e prokurimit në fushën e mbrojtjes dhe të sigurisë, me përjashtim të rasteve të parashikuara në nenin 5 të këtij ligji.

Neni 3
Parimet e prokurimit

Autoritetet/entet kontraktore veprojnë në mënyrë transparente dhe i trajtojnë operatorët ekonomikë në mënyrë të barabartë dhe jodiskriminuese, duke respektuar parimet e mëposhtme:
a) rritjen e eficiencës dhe të efikasitetit në procedurat e prokurimit në fushën e mbrojtjes dhe të sigurisë;
b) sigurimin e mirë përdorimit të fondeve publike dhe uljen e shpenzimeve procedurale;
c) nxitjen e pjesëmarrjes së operatorëve ekonomikë në procedurat e këtyre prokurimeve;
ç) nxitjen e konkurrencës ndërmjet operatorëve ekonomikë;
d) sigurimin e një trajtimi të barabartë dhe jodiskriminues për të gjithë operatorët ekonomikë, pjesëmarrës në këto procedura;
dh) sigurimin e integritetit, besimit publik dhe transparencës në procedurat e prokurimit në fushën e mbrojtjes dhe të sigurisë.

Neni 4
Përkufizime

Në këtë ligj termat e mëposhtëm kanë këto kuptime:
1. “Autoritet kontraktor” është secili prej subjekteve të mëposhtme që i nënshtrohet këtij ligji për zbatimin e kontratave të tij në fushën e mbrojtjes dhe të sigurisë.
Këto autoritete kontraktore janë:
a) institucionet kushtetuese, institucionet e tjera qendrore, institucionet e pavarura dhe njësitë e vetëqeverisjes vendore;
b) çdo ent:
i. i themeluar për të ndjekur një interes të përgjithshëm dhe me karakter joekonomik apo tregtar;
ii. i cili ka personalitet juridik;
iii. i financuar kryesisht nga shteti, autoritetet rajonale apo vendore ose nga ente të tjera publike, ose menaxhimi i të cilit i nënshtrohet mbikëqyrjes së tyre, ose me një bord administrativ, menaxherial apo mbikëqyrës, ku më shumë se gjysma e anëtarëve të tyre emërohen nga shteti, autoritetet rajonale ose vendore apo nga entet e tjera publike;
c) organizatat e formuara nga një ose disa nga këto autoritete apo nga një ose disa nga këto organe publike.
2. “Ankand elektronik” është një proces përsëritës që përfshin një pajisje elektronike për prezantimin e çmimeve të reja, të rishikuara poshtë, dhe/ose vlerave të reja në lidhje me elementë të caktuar të ofertave, i cili ndodh pas një vlerësimi fillestar të plotë të ofertave, duke i mundësuar ato të renditen duke përdorur metoda automatike vlerësimi.
Si rrjedhojë, disa kontrata shërbimi dhe disa kontrata punësh, objekt i të cilave është një veprimtari intelektuale, siç është projektimi i punimeve, nuk mund t'i nënshtrohen ankandeve elektronike.
3. “Blerje civile” janë kontratat që nuk i nënshtrohen nenit 1, të këtij ligji që mbulojnë prokurimin e produkteve, punëve ose shërbimeve jo-ushtarake për qëllime logjistike dhe të lidhura në përputhje me kushtet e specifikuara në nenin 17, pika 3, të këtij ligji.
4. “Certifikata e Sigurisë Industriale (CSI)” është dokumenti zyrtar i autoritetit shqiptar përgjegjës për sigurinë e informacionit të klasifikuar ose i një autoriteti kompetent përgjegjës i sigurisë së një vendi tjetër, i cili vërteton, nga pikëpamja e sigurisë, se një operator ekonomik ka kapacitetet dhe aftësitë organizative, teknike e fizike dhe i plotëson standardet e përcaktuara për njohjen, ruajtjen dhe administrimin e informacionit të klasifikuar në një projekt/program apo kontratë/nënkontratë në fushën e mbrojtjes dhe të sigurisë që përmban informacion të klasifikuar.
5. “Certifikata e Sigurisë së Personelit (CSP)” është dokumenti zyrtar i autoritetit shqiptar përgjegjës për sigurinë e informacionit të klasifikuar ose i një autoriteti kompetent përgjegjës i sigurisë së një vendi tjetër, i cili vërteton, nga pikëpamja e sigurisë, se një individ i plotëson kushtet e përcaktuara për njohjen, ruajtjen, administrimin dhe transferimin e informacionit të klasifikuar.
6. “Cikli jetësor” janë të gjitha fazat e mundshme të njëpasnjëshme të një produkti, si kërkimi dhe zhvillimi, zhvillimi industrial, prodhimi, riparimi, modernizimi, modifikimi, mirëmbajtja, logjistika, trajnimi, testimi, tërheqja nga tregu dhe asgjësimi.
7. “Çmimi i kontratës” është çmimi që i paguhet kontraktuesit/furnizuesit sipas kontratës, për zbatimin e plotë dhe të përpiktë të detyrimeve të tij kontraktuale.
8. “Dialog konkurrues” është procedurë prokurimi me faza, në të cilën çdo operator ekonomik mund të dorëzojë një kërkesë për pjesëmarrje, në vijim të së cilës autoriteti kontraktor/enti kontraktor komunikon me kandidatët e përzgjedhur prej tij me qëllim paraqitjen e një ose më shumë alternativave, të cilat plotësojnë kërkesat e tij. Bazuar në alternativat që ofrohen, kandidatët e përzgjedhur ftohen të paraqesin ofertë. 
9. “Dokumentet e tenderit” janë dokumentet, që autoriteti kontraktor u vë në dispozicion kandidatëve dhe ofertuesve të mundshëm për përgatitjen e ofertave.
10. “Entet kontraktore”, janë:
a)  autoritete  kontraktore  ose  sipërmarrje  publike,  që  kryejnë  një  nga  veprimtaritë  e përcaktuara në sektorë utilitarë sipas ligjit të prokurimi publik;
b) ente, të cilat nuk janë autoritete kontraktore ose sipërmarrje publike sipas shkronjës “a”, por kanë si veprimtari të tyre një të përcaktuara në sektorë utilitarë sipas ligjit të prokurimit publik ose çdokombinim të tyre sipas ligjit për prokurimin publik dhe funksionojnë mbi bazën e të drejtave të veçanta ose ekskluzive, të dhëna nga një autoritet kompetent.
11. “Fjalori i përbashkët i prokurimit (FPP/CPV)” është sistemi unifikues i nomenklaturave që aplikohet për kontratat e dhëna nga autoritetet/entet kontraktore, të miratuara me vendim të Këshillit të Ministrave.
12. “Informacion i klasifikuar” është çdo informacion ose material, pavarësisht nga forma, natyra ose mënyra e transmetimit të tij, të cilit i është caktuar një nivel klasifikimi dhe një periudhë e caktuar e ruajtjes së klasifikimit dhe që, në interes të sigurisë kombëtare dhe në përputhje me legjislacionin në fuqi, kërkon mbrojtje nga përvetësimi ose përdorimi i paautorizuar, shkatërrimi, heqja, zbulimi, humbja, qasja nga persona të paautorizuar ose çdo formë tjetër e cenimit të sigurisë.
13. “Kandidat” është operatori ekonomik, që kërkon të ftohet në një procedurë të kufizuar ose me negocim ose me një dialog konkurrues. 
14. “Kërkimi dhe zhvillimi” nënkupton të gjitha aktivitetet që përfshijnë kërkimin bazë, kërkimin e aplikuar dhe zhvillimin eksperimental, ku ky i fundit mund të përfshijë realizimin e demonstrimeve teknologjike, si pajisjet që tregojnë performancën e një koncepti të ri ose të një teknologjie të re, në një mjedis përkatës ose përfaqësues.
15. “Komunikim me shkrim” është çdo shprehje që përbëhet nga fjalë dhe/ose shifra, që mund të lexohen, kopjohen dhe më pas të komunikohen, duke përfshirë edhe informacionet që transmetohen apo ruhen me mjete elektronike.
16. “Kontraktor”, “Furnizues”, “Ofrues i shërbimit” është çdo person fizik, juridik apo ent publik ose grup personash dhe/ose organesh të tilla, që ofrojnë në treg sipërmarrjen e një ose disa punëve, furnizimin me mallra ose shërbime.
17. “Kontrata e punëve në fushën e mbrojtjes dhe të sigurisë” është kontrata që ka si objekt ekzekutimin, ose si projektimin ashtu edhe ekzekutimin, e punimeve që lidhen me një ose disa aktivitete sipas përcaktimeve në rregullat e prokurimit në fushën e mbrojtjes dhe sigurisë, ose një punim, ose realizimin, me çfarëdo mjeti, të një pune që korrespondon me kërkesat e specifikuara nga autoriteti/enti kontraktor. Një "punë" do të thotë rezultati i punimeve të ndërtimit ose inxhinierisë civile të marra si një e tërë që është e mjaftueshme në vetvete për të përmbushur një funksion ekonomik ose teknik. 
18. “Kontrata e furnizimit në fushën e mbrojtjes dhe të sigurisë” janë kontratat e ndryshme nga kontrata e punëve në fushën e mbrojtjes dhe të sigurisë që kanë objekt blerjen, blerjen me pjesë ose me këste, qiranë, me ose pa mundësi blerjeje të mallrave. Një kontratë, që ka objekt furnizimin me mallra dhe që përfshin në mënyrë rastësore edhe vendosjen dhe instalimin, vlerësohet si “kontratë furnizimi”, nëse vlera e mallrave e tejkalon vlerën e vendosjes apo të instalimit.
19. “Kontrata shërbimi në fushën e mbrojtjes dhe të sigurisë” janë kontratat, që kanë objekt kryerjen e shërbimeve. Një kontratë, që ka objekt furnizimin me mallra dhe shërbime, vlerësohet si “kontratë për shërbime”, nëse vlera e këtyre të fundit tejkalon atë të mallrave në të njëjtën kontratë. Kontratat, që kanë objekt shërbimet, por që përfshijnë edhe punime të lidhura në mënyrë dytësore me objektin kryesor të kontratës, vlerësohen “kontrata për shërbime”.
20. “Kontratë prokurimi në fushën e mbrojtjes dhe të sigurisë” është një kontratë me shpërblim, e lidhur me shkrim, ndërmjet një ose më shumë ofertuesve dhe një ose më shumë autoriteteve/enteve kontraktore, që ka si objekt të prokurimit kryerjen e punëve, furnizimin e mallrave ose ofrimin e shërbimeve në përputhje me këtë ligj. 
21. ““Krizë” është një situatë sigurie në një zonë të caktuar ose në një shtrirje më të gjerë, në të cilën ka ndodhur një ngjarje e dëmshme që tejkalon qartësisht përmasat e ngjarjeve të dëmshme në jetën e përditshme dhe që rrezikon ose kufizon në mënyrë të konsiderueshme jetën dhe shëndetin e njerëzve, ose ka ndikim të rëndësishëm në vlerat pasurore, ose kërkon marrjen e masave për furnizimin e popullsisë me nevojat e domosdoshme; një krizë konsiderohet gjithashtu se ka lindur nëse ndodhja e një ngjarjeje të tillë të dëmshme konsiderohet e pashmangshme; konfliktet e armatosura dhe luftërat konsiderohen kriza për qëllimet e këtij ligji.
22. “Marrëveshje kuadër” është një marrëveshje, ndërmjet një ose më shumë autoriteteve/enteve kontraktore dhe një a më shumë operatorëve ekonomikë, qëllimi i së cilës është të vendosë kushtet e kontratave që do të prokurohen gjatë një periudhe të caktuar kohore, veçanërisht ato që kanë lidhje me çmimin dhe, atje ku është e përshtatshme, me sasitë e parashikuara.
23. “Mënyrë elektronike” është përdorimi i pajisjeve elektronike për përpunimin dhe ruajtjen e të dhënave (përfshirë këtu edhe përpunimin digjital), që transmetohen, jepen e merren nëpërmjet kabllove, radios, mjeteve optike ose çdo mjeti tjetër elektromagnetik.
24. “Nënkontratë” është kontrata me shkrim, e lidhur për interes financiar, nëpërmjet ofertuesit fitues dhe një a më shumë operatorëve ekonomikë për të zbatuar kontratën, që ka objekt të saj punime, furnizim me mallra apo kryerjen e shërbimeve. 
25. “Ofertues” është operatori ekonomik që paraqet një ofertë në një procedurë të kufizuar ose me negocim ose në një dialog konkurrues.
26. “Operator ekonomik” është një kontraktor, furnizues ose ofrues i shërbimeve.
27. “Organ qendror blerës" do të thotë një autoritet/ent kontraktor siç përcaktohet në ligjin e prokurimit publik ose një organ publik evropian, i cili:
i.   blen furnizime dhe/ose shërbime të destinuara për autoritetet/entet kontraktore, ose,
ii.  jep kontrata ose lidh marrëveshje kuadër për punime, furnizime ose shërbime të destinuara për autoritetet/entet kontraktore.
28. “Pajisje sensitive”, “punë sensitive” dhe “shërbime sensitive” janë pajisjet, punët dhe shërbimet e destinuara për qëllime sigurie, të cilat përfshijnë, kërkojnë dhe/ose përmbajnë informacion të klasifikuar.
29. “Pajisje ushtarake” janë pajisjet e projektuara ose të përshtatura posaçërisht për qëllime ushtarake dhe të destinuara për t’u përdorur si armë, municione ose materiale lufte, përfshirë teknologjinë dhe software-t të lidhura me këto pajisje.
30. “Procedurë e kufizuar” është procedura, nëpërmjet së cilës çdo operator ekonomik mund të kërkojë të jetë pjesë, por vetëm operatorët ekonomikë të ftuar nga autoriteti/enti kontraktor mund të paraqesin një ofertë.
31. “Procedurë e thjeshtuar prokurimi” është procedura nëpërmjet së cilës autoriteti /enti kontraktor prokuron punë, mallra ose shërbime sipas objektit të këtij ligji, kur vlera e përllogaritur e kontratës është më e ulët se kufiri i ulët monetar.” 
32. “Procedurë me negocim” është procedura, nëpërmjet së cilës autoriteti/enti kontraktor përzgjedh vetë operatorët ekonomikë dhe negocion kushtet e kontratës me një ose më shumë prej tyre.
33. “Prokurim për punë, mallra dhe shërbime në fushën e mbrojtjes e të sigurisë” është prokurimi, i cili realizohet nëpërmjet procedurës përzgjedhëse të kufizuar, procedurës së thjeshtuar të prokurimit, me negocim me shpallje paraprake, me negocim pa shpallje paraprake ose me dialog konkurrues. 
34. “Punë të klasifikuara”, “Mallra/pajisje të klasifikuara”, “Shërbime të klasifikuara” nënkupton punët, mallrat/pajisjet, shërbimet që kërkojnë dhe/ose përmbajnë informacion të klasifikuar, sipas legjislacionit në fuqi. 
35. “Rregullat e prokurimit në fushën e mbrojtjes dhe të sigurisë” nënkuptojnë aktin nënligjor të nxjerrë nga Këshilli i Ministrave në zbatim të këtij ligji. 
36. “Vlera e kontratës” është shuma e përgjithshme, e pagueshme në lek ose në valutë të huaj, pa TVSH, e llogaritur nga autoriteti/enti kontraktor përpara nxjerrjes së urdhrit të prokurimit. Në llogaritjen e vlerës merret parasysh edhe shuma e përgjithshme, që duhet paguar në rast ripërtëritjeje të kontratës, kur një rasti tillë është parashikuar. Kjo vlerë ka për qëllim klasifikimin e kontratës sipas kufijve monetarë dhe planifikimin e publikimin e procedurës së prokurimit. Vlera e TVSH-së llogaritet si zë më vete, por nuk përfshihet në vlerën limit të publikuar në njoftimin e kontratës. TVSH-ja, kur është e aplikueshme, i shtohet vlerës së ofertës fituese për llogaritjen e vlerës e përgjithshme të kontratës që do të lidhet.

Neni 5
Përjashtime të veçanta 

1. Përjashtohen nga fusha e zbatimit të këtij ligji: 
a) kontratat, për të cilat zbatimi i dispozitave të këtij ligji do ta detyronte shtetin të zbulonte informacion, zbulimi i të cilit vlerësohet në kundërshtim me interesat thelbësore të sigurisë së tij, duke përfshirë informacionin që lidhet me kapacitetet, armatimin, teknologjinë, pajisjet dhe infrastrukturën ushtarake dhe të strukturave të sigurisë të Republikës së Shqipërisë; 
b) të gjitha prokurimet e punëve, mallrave dhe shërbimeve në funksion të formave dhe metodave të veprimtarisë informativo-operative, të miratuara me ligj;
c) prokurimet e bëra në kuadër të një programi bashkëpunimi ndërshtetëror të zhvilluar bashkërisht nga Republika e Shqipërisë dhe të paktën një shtet anëtar i Bashkimit Evropian, të kryer me qëllim kërkimin apo zhvillimin e një produkti të ri dhe, sipas rastit, edhe në fazat e mëvonshme, gjatë ciklit jetësor ose të një pjese të ciklit jetësor të këtij produkti.
Pas përfundimit të një programi të tillë bashkëpunimi të zhvilluar me shtetin/tet anetar/e të Bashkimit Evropian, Republika e Shqipërisë, , i njofton Komisionit Evropian pjesën e shpenzimeve të kërkimit dhe zhvillimit në raport me koston e përgjithshme të programit, marrëveshjen e ndarjes së kostove, si dhe pjesën e synuar të blerjeve për çdo shtet anëtar, nëse ka;
ç) kontratat e dhëna në një vend të tretë, përfshirë kontratat për blerje civile, kur Forcat e Armatosura të Republikës së Shqipërisë janë dislokuar jashtë territorit të Bashkimit Evropian dhe nevojat operacionale kërkojnë që këto kontrata të lidhen me operatorë ekonomikë të vendosur në zonën e operacionit;
d) kontratat e shërbimit për blerjen, marrjen me qira, me çdo mjet financiar, të tokës, ndërtesave ekzistuese ose të pasurive të tjera të paluajtshme apo të të drejtave mbi to;
dh) kontratat që lidhen ndërmjet dy qeverive për:
i. furnizimin me pajisje ushtarake ose pajisje sensitive;
ii. punë dhe shërbime, që lidhen drejtpërdrejt me këto pajisje;
iii. punë dhe shërbime për qëllime specifike ushtarake ose punë dhe shërbime sensitive.
e) shërbimet e arbitrazhit dhe pajtimit;
ë) shërbimet financiare, me përjashtim të shërbimeve të sigurimit;
f) kontratat e punësimit;
g) shërbimet e kërkimit dhe zhvillimit, me përjashtim të rasteve kur përfitimet i takojnë ekskluzivisht autoritetit/entit kontraktor, për përdorim prej tij në ushtrimin e veprimtarisë së vet, dhe shërbimi paguhet plotësisht nga ky autoritet/ent kontraktor.
 Këto rregulla nuk mund të shtojnë raste të tjera përjashtimi ose të zgjerojnë fushën e zbatimit të përjashtimeve.
2. Rregulla të hollësishme për zbatimin e rasteve përjashtimore, sipas shkronjave “a” deri në “g”, të pikës 1, të këtij neni, rregullohen me akte të tjera ligjore ose me vendim të Këshillit të Ministrave..
3. Rastet e përjashtimit të parashikuara në këtë nen, si dhe marrëveshjet, rregullimet ose rregullat procedurale të parashikuara në nenin 8, të këtij ligji, nuk mund të përdoren me qëllim shmangien e zbatimit të këtij ligji. Përjashtimet interpretohen dhe zbatohen në mënyrë kufizuese.

Neni 6
Kontratat e rezervuara

1. Autoritetet/entet kontraktore kanë të drejtë t’u rezervojnë operatorëve ekonomikë, qëllimi kryesor i të cilëve është integrimi social dhe profesional i personave me aftësi të kufizuara, pjesëmarrjen në procedurën e prokurimit, ose të kërkojnë zbatimin e këtyre kontratave në kontekstin e programeve të punësimit, nëse shumica e punonjësve janë persona me aftësi të kufizuara, të cilët, për shkak të natyrës ose të gjendjes së rëndë fizike, nuk mund të punojnë në kushte normale pune.
2. Autoriteti/enti kontraktor, i cili do të kryejë një procedurë sipas parashikimeve të këtij neni, duhet ta përcaktojë shprehimisht në njoftimin e kontratës se pjesëmarrja në procedurën e prokurimit është e rezervuar, si dhe ta pasqyrojë këtë fakt në dokumentet e tenderit.

Neni 7
Kontrata të përziera

1. Kontratat, që kanë, njëkohësisht, si objekt të tyre punë, mallra ose shërbime në zbatim të këtij ligji dhe, pjesërisht, në zbatim të ligjit të prokurimeve publike, prokurohen sipas dispozitave të këtij ligji, me kusht që prokurimi në një kontratë të vetme të bazohet në arsye objektive.
2. Kontratat, që kanë, njëkohësisht, si objekt të tyre punë, mallra ose shërbime që rregullohen pjesërisht nga ky ligj, ndërsa pjesa tjetër nuk është objekt as i këtij ligji dhe as i ligjit të prokurimit publik, nuk janë subjekt i këtij ligji, me kushtin që prokurimi i një kontrate të vetme të bazohet në arsye objektive.
3. Në çdo rast, vendimi për të prokuruar vetëm një kontratë nuk mund të merret me qëllim përjashtimin e kontratave nga zbatimi i këtij ligji ose të ligjit për prokurimin publik.

Neni 8
Detyrimet ndërkombëtare

1. Ky ligj nuk zbatohet për kontratat që rregullohen nga rregulla të veçanta procedurale, në zbatim të një marrëveshjeje ose një marrëveshjeje tjetër ndërkombëtare të lidhur ndërmjet Republikës së Shqipërisë dhe një Shteti Anëtar, si dhe një ose më shumë vendeve të treta.

2. Në rast se ky ligj bie në kundërshtim me rregulla të veçanta procedurale, në zbatim të një marrëveshjeje ose marrëveshjeje tjetër ndërkombëtare të lidhur në lidhje me vendosjen e trupave dhe që lidhet me angazhimet e një Shteti Anëtar ose të një vendi të tretë, zbatohen rregullat e marrëveshjes përkatëse.

3. Ky ligj nuk zbatohet gjithashtu për kontratat që rregullohen nga rregulla të veçanta procedurale të një organizate ndërkombëtare që kryen blerje për qëllimet e saj, ose për kontratat që duhet të jepen nga një Shtet Anëtar në përputhje me këto rregulla.


Neni 9
Fshehtësia e procesit 

Autoriteti/enti kontraktor pa cenuar dispozitat e këtij ligji mbi detyrimin për publikimin e kontratave të dhëna dhe të informacioneve për kandidatët dhe ofertuesit, siç përcaktohet në nenin 32 dhe nenin 37 të këtij ligji, dhe në përputhje me legjislacionin në fuqi, veçanërisht legjislacionin për të drejtën e informimit, në varësi të të drejtave të fituara me kontratë, nuk duhet të bëjë publike informacionet që i janë përcjellë nga operatorët ekonomikë të përcaktuara nga këta të fundit si konfidenciale. Ky lloj informacioni përfshin, veçanërisht, aspektet teknike, sekretet tregtare dhe informacionet konfidenciale të ofertave.

Neni 10
Masat për sigurinë e informacionit të klasifikuar

1.  Autoriteti/enti kontraktor mund të vendosë kërkesa shtesë ndaj operatorëve ekonomikë, me qëllim mbrojtjen e informacionit të klasifikuar gjatë procedurës së prokurimit dhe të zbatimit të kontratës. 
Autoriteti/enti kontraktor u kërkon operatorëve ekonomikë që këto kërkesa të plotësohen edhe nga nënkontraktorët e tyre.
2. Në rastet kur kontratat përfshijnë, kërkojnë dhe/ose përmbajnë informacion të klasifikuar, autoriteti/enti kontraktor duhet të specifikojë në dokumentacionin e tenderit (njoftimi i kontratës, specifikimet teknike, dokumentet përshkruese apo dokumentet mbështetëse) masat dhe kriteret që duhet të plotësohen për të garantuar sigurinë e këtij informacioni në nivelin e kërkuar. 
3. Për rastet e pikës 2, autoriteti/enti kontraktor kërkon që oferta, ndër të tjera, të përmbajë: 
a) angazhimin nga ofertuesi dhe nënkontraktorët për të ruajtur, në përputhje me kërkesat e legjislacionit në fuqi, sigurinë e informacionit të klasifikuar gjatë kohëzgjatjes së kontratës dhe pas zgjidhjes ose përfundimit të saj; 
b) angazhimin nga ofertuesi për të përmbushur detyrimet e parashikuara në shkronjën “a” për rastet e nënkontraktorëve të rinj, që do të identifikohen gjatë zbatimit të kontratës; 
c) të dhëna dhe informacion të mjaftueshëm për nënkontraktorët e propozuar, në mënyrë që autoriteti/enti kontraktor të identifikojë nëse secili prej tyre ka aftësitë dhe kapacitetet e kërkuara për të garantuar, sipas kërkesave të legjislacionit në fuqi, sigurinë e informacionit të klasifikuar, tek i cili ata do kenë akses ose të cilin do ta administrojnë gjatë kryerjes së aktiviteteve të nënkontraktuara;
ç) angazhimin nga ofertuesi për të dhënë informacionin e kërkuar sipas shkronjës “c” për çdo nënkontraktor të ri, përpara se ta nënkontraktojë atë.
4. Autoriteti/enti kontraktor kryen verifikimet përkatëse nëpërmjet institucioneve shtetërore përgjegjëse për sigurinë e informacionit të klasifikuar në fushën industriale, lidhur me plotësimin e kërkesave të sigurisë nga çdo ofertues apo/edhe nënkontraktor, përpara përfshirjes në procedurat e realizimit të kontratës. 
5. Kur autoriteti/enti kontraktor, pas verifikimeve të kryera nga institucionet shtetërore përgjegjëse për sigurinë e informacionit të klasifikuar, konstaton se ofertuesi apo/edhe nënkontraktori i identifikuar nuk i plotëson kërkesat e sigurisë të përmendura në këtë nen, ai merr vendimin përkatës, duke theksuar papajtueshmërinë me përcaktimet e kërkuara. 
6.  Rregullat, procedurat dhe kërkesat e prokurimit në fushën e mbrojtjes dhe të sigurisë, me qëllim mbrojtjen dhe sigurinë e informacionit të klasifikuar gjatë prokurimit dhe zbatimit të kontratës, përcaktohen me vendim të Këshillit të Ministrave.
7.  Autoriteti/enti kontraktor, kontraktori dhe nënkontraktori janë të detyruar që, në rastin e kontratave për punët, mallrat/pajisjet, shërbimet, që për arsye sigurie përfshijnë, kërkojnë dhe/ose përmbajnë informacion të klasifikuar, të zbatojnë edhe kërkesat për sigurinë e informacionit të klasifikuar, sipas legjislacionit në fuqi.

Neni 11
Operatorët ekonomikë

1. Kandidatët ose ofertuesit që ofrojnë punë, mallra dhe shërbime, mund të jenë persona fizikë ose juridikë. 
Kandidatët ose ofertuesit të cilët, sipas legjislacionit të vendit anëtar të origjinës, kanë të drejtën të ofrojnë shërbimin përkatës, nuk do të refuzohen vetëm për shkak se, sipas legjislacionit shqiptar, ata do të duhej të ishin persona fizikë ose juridikë.
2. Në rastet e kontratave për shërbime apo punë dhe të kontratave të furnizimit për shërbime shtesë dhe/ose për ndërtim dhe montim, autoritetet/entet kontraktore mund t’u kërkojnë personave juridikë të paraqesin në ofertë ose në kërkesën për pjesëmarrje emrat dhe kualifikimet profesionale të personelit përgjegjës për zbatimin e kontratës në fjalë.
3. Grupe operatorësh ekonomikë mund të dorëzojnë oferta ose të paraqiten si një kandidat i vetëm. Autoriteti/enti kontraktor nuk u kërkon të kenë një formë të veçantë ligjore të bashkimit të shoqërive për qëllim të dorëzimit të ofertës apo kërkesës për pjesëmarrje.
4. Pavarësisht përcaktimit të pikës 3 të këtij neni, kur autoriteti/enti kontraktor vlerëson se bashkimi i shoqërive në një formë të veçantë ligjore është e domosdoshme për realizimin me sukses të kontratës, mund t’i kërkojë grupit të operatorëve ekonomikë të kenë një formë të veçantë ligjore të bashkimit të shoqërive.

Neni 12
Autoritetet/entet kontraktore

1. Të gjitha autoritetet dhe entet kontraktore, sipas përcaktimeve të nenit 4 të këtij ligji, zbatojnë këtë ligj për dhënien e kontratave që hyjnë në fushën e zbatimit të tij.
2. Kur objekti i kontratës së prokurimit në fushën e mbrojtjes dhe të sigurisë është në fushën e veprimtarisë së më shumë se një autoriteti ose enti kontraktor, palët përcaktojnë me marrëveshje autoritetin ose entin kontraktor përgjegjës për zhvillimin e procedurës së prokurimit. 


Neni 13
Autoriteti i Prokurimit Publik

Autoriteti i Prokurimit Publik është institucioni përgjegjës për verifikimin e zbatimit të procedurave të prokurimit në fushën e mbrojtjes dhe të sigurisë pas fazës së nënshkrimit të kontratës së prokurimit, në përputhje me parashikimet e këtij ligji dhe legjislacionit përkatës në fushën e mbrojtjes dhe sigurisë.

Neni 14
Komisioni i prokurimit publik

Komisioni i prokurimit publik është institucioni përgjegjës për shqyrtimin e ankesave të paraqitura nga operatorët ekonomikë për procedurat e prokurimit në fushën e mbrojtjes dhe të sigurisë, në përputhje me parashikimet e këtij ligji, legjislacionit në fuqi në fushën e mbrojtjes dhe të sigurisë dhe ligjit për prokurimin publik, për aq sa ai është i aplikueshëm.

Neni 15
Autoriteti përgjegjës për sigurinë e informacionit të klasifikuar

Autoriteti përgjegjës për sigurinë e informacionit të klasifikuar kryen detyrat e mëposhtme:
a) mbikëqyr çdo operator ekonomik dhe autoritet/ent kontraktor për masat mbrojtëse dhe procedurat e parandalimit nga përhapja e paautorizuar, humbja apo shkeljet e sigurisë ndaj informacionit të klasifikuar në kushtet e një prokurimi të klasifikuar apo gjatë dhe pas përfundimit të kontratës në fushën e mbrojtjes dhe të sigurisë që përmban informacion të klasifikuar; 
b) kur ekzistojnë rrethanat e parashikuara nga legjislacioni në fuqi për informacionin e klasifikuar, ai: 
i. lëshon ose jo, heq, pezullon certifikatën e sigurisë industriale të operatorit ekonomik dhe certifikatën e sigurimit të personelit të punonjësve të operatorit ekonomik; 
ii. konfirmon rekordet dhe vlefshmërinë e certifikatës së sigurisë industriale dhe të certifikatës së sigurisë të personelit për operatorët ekonomikë të huaj dhe punonjësit e tyre, përpara pjesëmarrjes në procedurat e një prokurimi të klasifikuar;
iii. autorizon operatorin ekonomik për administrimin e informacionit të klasifikuar në kushtet e zbatimit të kontratës në fushën e mbrojtjes dhe të sigurisë që përmban informacion të klasifikuar;
iv. akrediton sigurinë e sistemeve të komunikimit dhe të informacionit dhe autorizon, sipas rastit, përdorimin e tyre nga çdo operator ekonomik dhe autoritet/ent kontraktor në kushtet e një prokurimi të klasifikuar apo gjatë zbatimit të kontratës në fushën e mbrojtjes dhe të sigurisë që përmban informacion të klasifikuar; 

Neni 16
Prokurim i përqendruar

1. Autoritetet/entet kontraktore mund të prokurojnë punë, mallra dhe/ose shërbime nëpërmjet një organi qendror blerës, i cili kryen procedurat përkatëse të përzgjedhjes së fituesit të kontratës. 
2. Autoritetet/entet kontraktore që blejnë punime, furnizime dhe/ose shërbime nga ose nëpërmjet një organi qendror blerës në rastet e përcaktuara në nenin 4, pika 27, të këtij ligji, do të konsiderohen se kanë përmbushur këtë ligj për aq sa:
a) organi qendror blerës vepron në përputhje me këtë ligj, ose
b) kur organi qendror blerës nuk është një autoritet/ent kontraktor, rregullat e dhënies së kontratave të zbatuara prej tij janë në përputhje me të gjitha dispozitat e këtij ligji dhe kontratat e dhëna mund të jenë subjekt i mjeteve juridike efektive të krahasueshme me ato të parashikuara në kapitullin për procedurat për ankimin administrativ.
3. Në kryerjen e procedurave të përzgjedhjes së fituesit, organi qendror blerës zbaton dispozitat e këtij ligji.
4. Këshilli i Ministrave, me kërkesën e një autoriteti/enti kontraktor ose me nismën e vet, mund të ngarkojë për procedura të veçanta prokurimi një autoritet/ent tjetër kontraktor si organ qendror blerës.
5. Ministritë ose institucionet e tjera, që kanë në varësi disa autoritete/ente kontraktore, mund të prokurojnë në mënyrë të përqendruar për autoritetet/entet kontraktore të varësisë. 
Në këtë rast, ministritë ose institucionet e tjera, që kanë në varësi disa autoritete/ente kontraktore, mund të përdorin blerjen e përqendruar, duke nxjerrë udhëzimet e duhura për autoritetet/entet kontraktore të varësisë.


Neni 17
Kategoritë e shërbimeve dhe rregullat e zbatueshme

1. Këshilli i Ministrave përcakton listën I të shërbimeve të cilat mbulohen nga neni 1 i këtij ligji. Kontratat që kanë si objekt këto shërbime jepen në përputhje me të gjitha rregullat e përcaktuara në këtë ligj.
2. Këshilli i Ministrave përcakton listën II të shërbimeve të cilat mbulohen nga neni 1 i këtij ligji. Kontratat që kanë si objekt këto shërbime jepen në përputhje me nenin 18 dhe nenin 32, pika 6, të këtij ligji.
3. Kontratat që kanë si objekt shërbimet të cilat mbulohen nga neni 1 i këtij ligji, të cilat janë të listuara me vendim të Këshillit të Ministrave në përputhje me pikat 1 dhe 2 të këtij neni, do të jepen në përputhje me rregullat e përcaktuara në këtë ligj, nëse vlera e shërbimeve të listuara sipas pikës 1 është më e madhe se vlera e shërbimeve të listuara sipas pikës 2. Në raste të tjera, kontratat do të jepen në përputhje vetëm me nenet 18 dhe 32 pika 6, të këtij ligji.

Neni 18
Specifikimet teknike

1. Specifikimet teknike përcaktohen në dokumentacionin e tenderit, dokumentet e kontratës, dokumentet përshkruese apo dokumentet mbështetëse.
2. Specifikimet teknike duhet të mundësojnë trajtim të njëjtë për të gjithë kandidatët dhe ofertuesit dhe nuk do të shërbejnë si pengesë për konkurrencën e drejtë në prokurimin publik.
3. Specifikimet teknike duhet të përshkruajnë qartë kërkesat e autoritetit/entit kontraktor dhe tërësinë e elementeve më të rëndësishme përbërëse, që garantojnë cilësinë e kërkuar, duke iu referuar:
a) standardeve dhe referencave teknike të mëposhtme, sipas rendit të përparësisë:
i. standardeve civile kombëtare që transpozojnë standardet evropiane;
ii. miratimeve teknike evropiane;
iii. specifikimeve teknike civile të përbashkëta;
iv. standardeve civile kombëtare që transpozojnë standardet ndërkombëtare;
v. standardeve të tjera civile ndërkombëtare;
vi. sistemeve të tjera teknike të referimit, të përcaktuara nga organet evropiane të standardizimit ose, kur këto nuk ekzistojnë, standardeve të tjera civile kombëtare, miratimeve teknike kombëtare ose specifikimeve teknike kombëtare që lidhen me projektimin, përllogaritjen dhe ekzekutimin e punëve dhe përdorimin e produkteve;
vii. specifikimeve teknike civile të hartuara nga industria dhe të njohura gjerësisht prej saj; ose
viii. standardeve kombëtare të mbrojtjes dhe specifikimeve të materialeve të mbrojtjes të ngjashme me këto standarde.
Çdo referencë shoqërohet me fjalët “ose ekuivalent”.
b) kërkesave në terma funksionalë, kur një gjë e tillë kërkon t’u referohet standardeve kombëtare ose ndërkombëtare, si mënyrë që nënkupton pajtueshmëri me kërkesat funksionale;
c) të dyja metodave të përcaktuara në shkronjat “a” dhe “b”, të pikës 3, të këtij neni, për mallra, shërbime apo punë të ndryshme të përfshira në të njëjtin objekt kontrate.
ç) aspektit të kërkesave të performancës ose funksionale, këto të fundit mund të përfshijnë karakteristikat mjedisore.
Megjithatë, parametra të tillë duhet të jenë mjaftueshëm të saktë për t’u lejuar ofertuesve të përcaktojnë objektin e kontratës dhe për t’u lejuar autoriteteve/enteve kontraktore të japin kontratën;
4. Autoriteti/enti kontraktor nuk mund të refuzojë një ofertë me arsyetimin se produktet dhe shërbimet e ofertuara nuk përputhen me specifikimet teknike të shpallura, në qoftë se ofertuesi provon në ofertën e tij, në mënyrën e duhur, se zgjidhjet që propozon plotësojnë në mënyrë ekuivalente kriteret e specifikimeve teknike. Një mjet i përshtatshëm mund të përbëhet nga një dosje teknike nga prodhuesi ose një raport testimi nga një organ i njohur.
Në rastet kur autoriteti/enti kontraktor refuzon një ofertë, ai duhet të njoftojë operatorët e skualifikuar për arsyet e refuzimit të ofertave, përfshirë dhe arsyet e refuzimit të një oferte, e cila nuk plotëson, në mënyrë ekuivalente, kriteret e specifikimeve teknike.
5. Autoriteti/enti kontraktor nuk mund të refuzojë një ofertë për punë, mallra ose shërbime, të cilat përputhen me një standard kombëtar, që transpozon një standard të NATO-s.
Gjithashtu, kur një autoritet/ent kontraktor përdor opsionin e përcaktuar në pikën 3, të këtij neni, për të përcaktuar kërkesa që lidhen me performancën ose funksionale, ai nuk mund të refuzojë një ofertë për punime, produkte ose shërbime që përputhen me një standard kombëtar që transpozon një standard evropian, me një miratim teknik evropian, një specifikim teknik të përbashkët, një standard ndërkombëtar ose një sistem referimi teknik të krijuar nga një organ evropian i standardizimit, nëse këto specifikime adresojnë kërkesat e performancës ose funksionale që ai ka përcaktuar.
Në ofertën e tij, ofertuesi duhet të provojë në mënyrë të kënaqshme për autoritetin/entin kontraktor dhe me çdo mjet të përshtatshëm se puna, produkti ose shërbimi në përputhje me standardin përmbush kërkesat e performancës ose funksionale të autoritetit/entit kontraktor.
Një mjet i përshtatshëm mund të përbëhet nga një dosje teknike nga prodhuesi ose një raport testimi nga një organ i njohur. 
6. Kur autoriteti/enti kontraktor përcakton karakteristikat mjedisore në aspektin e performancës ose kërkesave funksionale, mund të përdoren specifikime të detajuara ose, nëse është e nevojshme, pjesë të tyre, të përcaktuara me specifikime evropiane, kombëtare, shumëkombëshe, apo ndonjë eko-etiketë tjetër, me kushtin që:
a) këto specifikime të jenë të përshtatshme, si një mjet për të përcaktuar karakteristikat e furnizimeve ose të shërbimeve, që janë objekt i kontratës;
b) kërkesat për etiketë të jenë hartuar mbi bazën e informacionit shkencor;
c) eko-etiketat të miratohen duke përdorur një procedurë, në të cilën të gjithë aktorët, si organet qeveritare, konsumatorët, prodhuesit, shpërndarësit dhe organizatat mjedisore, të mund të marrin pjesë në të;
ç) ato të jenë të arritshme për të gjitha palët e interesuara;
d) autoriteti/enti kontraktor të mund të përcaktojë se produktet dhe shërbimet që mbajnë eko-etiketën prezumohen se përputhen me specifikimet teknike të parashtruara në dokumentet e kontratës. Autoriteti/enti kontraktor duhet të pranojë çdo mjet tjetër prove të përshtatshëm, siç mund të jenë dosja teknike nga prodhuesi ose raporti i testimit nga një organ kompetent.
Organe kompetente, në kuptim të kësaj shkronje, janë ato të testimit e kalibrimit si dhe organe certifikimi e inspektimi, të cilat janë krijuar në përputhje me standardet bashkëkohore evropiane/të NATO-s. Autoriteti/enti kontraktor duhet të pranojë certifikata nga organe të njohura ndërkombëtarisht.
7. Përveç nëse justifikohet nga objekti i kontratës, specifikimet teknike nuk duhet t’i referohen një marke ose burimi specifik, ose një procesi të veçantë, ose markave tregtare, patentave, llojeve ose një origjine ose prodhimi specifik me efekt favorizimin ose eliminimin e ndërmarrjeve të caktuara ose produkteve të caktuara. Një referencë e tillë lejohet në raste përjashtimore, kur një përshkrim mjaftueshëm i saktë dhe i kuptueshëm i objektit të kontratës në përputhje me pikat 3 dhe 4 nuk është i mundur; një referencë e tillë duhet të shoqërohet me fjalët “ose ekuivalent”.

Neni 19
Variantet e specifikimeve teknike 

1. Nëse kontrata do t’i jepet ofertës ekonomikisht më të favorshme, autoritetet/entet kontraktore mund të autorizojnë ofertuesit të paraqesin variante.
2. Autoritetet/entet kontraktore duhet të përcaktojnë në njoftimin e kontratës nëse ata autorizojnë variante apo jo. Variantet nuk autorizohen pa këtë përcaktim paraprak.
3. Autoritetet/entet kontraktore, që autorizojnë variantet, parashtrojnë në specifikimet teknike kriteret minimale për t’u plotësuar nga variantet dhe çdo kërkesë të veçantë për prezantimin e tyre. Do të merren në konsideratë vetëm variantet që plotësojnë kriteret minimale të përcaktuara nga këto autoritete/ente kontraktore.
4. Në procedurat për prokurimin e kontratave për furnizime ose shërbime, autoritetet/entet kontraktore, që kanë autorizuar variantet, nuk mund të refuzojnë një variant vetëm për shkak se, nëse është i suksesshëm, shkon më shumë drejt një kontrate shërbimi sesa një kontrate furnizimi, ose e kundërta, më shumë drejt një kontrate furnizimi sesa një kontrate shërbimi.

KREU II
RREGULLAT E PËRGJITHSHME TË PROKURIMIT 

Neni 20
Kufijtë monetarë për kontratat 

1. Për qëllime të këtij ligji zbatohen kufijtë monetarë si më poshtë:
a) kufiri i lartë monetar;
b) kufiri i ulët monetar;
c) kufiri monetar për procedurën e thjeshtuar të prokurimit.
2. Kufijtë monetarë përcaktohen me vendim të Këshillit të Ministrave, sipas parashikimeve të legjislacionit evropian të prokurimeve në fushën e mbrojtjes dhe të sigurisë, për sa është e zbatueshme.

Neni 21
Mënyrat e përllogaritjes së vlerës së kontratave dhe marrëveshjeve kuadër 

1. Përcaktimi i vlerës së kontratës bazohet në shumën e plotë të pagueshme pa TVSH, të përllogaritur nga autoriteti/enti kontraktor. Përllogaritja merr parasysh shumën e plotë të vlerësuar për t’u paguar, duke përfshirë çdo formë alternative apo rinovimi të kontratës. 
2. Në rastet kur autoriteti/enti kontraktor parashikon çmime apo pagesa për kandidatët apo ofertuesit, i përfshin ato kur përllogarit vlerën e kontratës.
3. Vlera e përllogaritur e kontratës duhet të jetë e vlefshme në çastin e shpalljes së njoftimit të kontratës të parashikuar në nenin 35, ose në çastin e fillimit të procedurës së prokurimit, në rastet kur nuk kërkohet një shpallje e tillë.
4. Pjesëtimi i vlerës së kontratave për projekte pune apo blerje sasie mallrash dhe/ose shërbimesh për të shmangur dispozitat e parashikuara nga ky ligj nuk është i lejueshëm.
5. Në rastin e marrëveshjeve kuadër, vlera që duhet marrë parasysh duhet të jetë vlera maksimale e përllogaritur, pa TVSH, e të gjitha kontratave të parashikuara, që do të lidhen gjatë afatit të marrëveshjes.
6. .
6. Kur një punë, shërbim apo mallmund të rezultojë në dhënien në të njëjtën kohë të kontratave në formën e loteve të veçanta, merret parasysh vlera totale e parashikuar e të gjitha loteve.
Kur një blerje furnizimesh të ngjashme mund të rezultojë në dhënien në të njëjtën kohë të kontratave në formën e loteve të veçanta, merret parasysh vlera totale e parashikuar e të gjitha loteve.
Në këto raste, procedura e prokurimit për secilin lot përcaktohet në bazë të vlerës totale të parashikuar të të gjitha loteve.
7. Pavarësisht parashikimeve të pikës 6 të këtij neni, autoriteti/enti kontraktor mund të zbatojë procedurën që i korrespondon vlerës së parashikuar të lotit për lotet individuale, vlera e parashikuar e të cilave, pa TVSH, është më e ulët se vlerat e posaçme të përcaktuara për lotet e shërbimeve dhe furnizimeve ose për lotet e punëve, sipas rastit, në rregullat e prokurimit në fushën e mbrojtjes dhe të sigurisë.
Në çdo rast, vlera totale e parashikuar e loteve për të cilat zbatohet ky përjashtim nuk duhet të kalojë 20 për qind të vlerës totale të parashikuar të të gjitha loteve.
8.Për kontratat e furnizimit që kanë objekt lizingun, marrjen me qira ose blerjen me këste të produkteve, vlera që merret si bazë për përllogaritjen e vlerës së parashikuar të kontratës është:
a) për kontratat me afat të caktuar, kur ky afat është më i shkurtër ose i barabartë me 12 muaj, vlera totale e parashikuar për të gjithë afatin e kontratës ose, kur afati i kontratës është më i gjatë se 12 muaj, vlera totale, duke përfshirë vlerën e mbetur të parashikuar;
b) për kontratat pa afat të caktuar ose kur afati i tyre nuk mund të përcaktohet, vlera mujore e shumëzuar me 48.
9.Për kontratat e furnizimeve ose të shërbimeve që kanë natyrë të rregullt ose parashikohet të rinovohen brenda një periudhe të caktuar, vlera e parashikuar e kontratës përllogaritet në bazë të:
a) vlerës totale faktike të kontratave të njëpasnjëshme të të njëjtit lloj, të dhëna gjatë 12 muajve ose vitit financiar paraardhës, të përshtatur, kur është e mundur, duke marrë parasysh ndryshimet në sasi ose në vlerë që mund të ndodhin gjatë 12 muajve pas kontratës fillestare; ose
b) vlerës totale të parashikuar të kontratave të njëpasnjëshme që do të jepen gjatë 12 muajve pas furnizimit ose ofrimit të parë, ose gjatë vitit financiar, kur ky është më i gjatë se 12 muaj.
Metoda e përllogaritjes së vlerës së parashikuar të kontratës nuk mund të zgjidhet me qëllim shmangien e zbatimit të këtij ligji.
10.Për kontratat e shërbimeve, vlera që merret si bazë për përllogaritjen e vlerës së parashikuar të kontratës është, sipas rastit:
a) për shërbimet e sigurimit, primi i pagueshëm dhe format e tjera të shpërblimit;
b) për kontratat e projektimit, tarifat, komisionet e pagueshme dhe format e tjera të shpërblimit.
11. Për kontratat e shërbimeve në të cilat nuk përcaktohet një çmim i përgjithshëm, vlera që merret si bazë për përllogaritjen e vlerës së parashikuar është:
a) për kontratat me afat të caktuar, kur afati është më i shkurtër ose i barabartë me 48 muaj, vlera totale për të gjithë kohëzgjatjen e kontratës;
b) për kontratat pa afat të caktuar ose me afat më të gjatë se 48 muaj, vlera mujore e shumëzuar me 48.
12. Rregulla të hollësishme për përllogaritjen e vlerës së kontratës përcaktohen në rregullat e prokurimit në fushën e mbrojtjes dhe të sigurisë, të miratuara me vendim të Këshillit të Ministrave.
Neni 22
Ndarja në lote

Kontrata ndahet në lote kur përbëhet nga punë, mallra apo shërbime homogjene ose të ngjashme dhe kur vlera e përgjithshme është e tillë, që vetëm një numër i kufizuar operatorësh ekonomikë do të ishin në gjendje t’i siguronin ato. Kjo mënyrë mund të përdoret, veçanërisht, për të nxitur pjesëmarrjen e biznesit të vogël e të mesëm dhe për të ulur kostot administrative të autoritetit/entit kontraktor.
Në çdo rast, kur kontrata ndahet në lote, për efekt të përzgjedhjes së procedurës së prokurimit, vlera limit e kontratës do të jetë shuma e vlerës së secilit lot.

Neni 23
Rregullat në lidhje me komunikimin

1. I gjithë komunikimi dhe shkëmbimi i informacionit mund të bëhet me postë, ose me mjete elektronike ose me një kombinim të këtyre mjeteve, sipas zgjedhjes së autoritetit/entit kontraktor. 
2. Në rastet kur autoriteti/enti kontraktor komunikon në formë elektronike, mjetet e komunikimit elektronik dhe karakteristikat e tyre teknike duhet të jenë jo diskriminuese, të disponueshme dhe të ndëroperueshme me produktet e teknologjisë së informacionit e të komunikimit, të cilat përdoren gjerësisht. Rregullat dhe procedurat për këtë formë komunikimi përcaktohen në rregullat e prokurimit në fushën e mbrojtjes dhe të sigurisë, të miratuara me vendim të Këshillit të Ministrave.
3. Komunikimi, shkëmbimi dhe ruajtja e informacionit duhet të kryhen në mënyrë të tillë, që të sigurojë paprekshmërinë e të dhënave, ruajtjen e konfidencialitetit për kërkesat për pjesëmarrje dhe ofertat, dhe që autoritetet/entet kontraktore të shqyrtojnë përmbajtjen e ofertave dhe të kërkesave për pjesëmarrje vetëm pasi të ketë skaduar afati për dorëzimin e tyre. 
4. Gjatë komunikimeve elektronike, administrimi dhe transmetimi i informacionit të klasifikuar do të bëhet vetëm në sisteme të akredituara përshtatshmërisht nga autoriteti përgjegjës për sigurinë e informacionit të klasifikuar.
5. Rregullat e administrimit dhe të transmetimit të informacionit të klasifikuar nëpërmjet sistemeve të akredituara nga autoriteti përgjegjës për sigurinë e informacionit të klasifikuar janë të përcaktuara nga legjislacioni në fuqi për informacionin e klasifikuar.

KREU III
LLOJET E PROCEDURAVE TË PROKURIMIT 

Neni 24
Përzgjedhja e procedurës së prokurimit 

1. Për përcaktimin e një kontrate të prokurimit në fushën e mbrojtjes dhe/ose të sigurisë ose konkluzionin/dakordësinë e një kontratë të prokurimit subjekt të këtij ligji, autoriteti/enti kontraktor mund të përzgjedhë lirshëm ndërmjet procedurës së prokurimit të kufizuar dhe procedurës së prokurimit me negocim, me shpallje paraprake të njoftimit. 
2. Në raste dhe rrethana të veçanta, të parashikuara në nenin 29, të këtij ligji, autoriteti/enti kontraktor mund të aplikojë, për përcaktimin e një kontrate të prokurimit publik, subjekt të këtij ligji, procedurën me negocim, pa shpallje paraprake të njoftimit.
3. Autoritetit/entit kontraktor do t’i lejohet që të bëjë thirrje për dialog konkurrues për përcaktimin e kontratave të prokurimit ose duke konkluduar në marrëveshjen kuadër, subjekt të këtij ligji, në rastin e një kontrate veçanërisht komplekse dhe ku konsiderohet që përdorimi i procedurës me prokurim të kufizuar apo me negocim, me shpallje paraprake nuk do të mundësojë përcaktimin e kontratës. 
4. Objekti i prokurimit, në kuptimin e pikën 3, të këtij neni, konsiderohet të jetë veçanërisht kompleks kur autoriteti/enti kontraktor nuk është në gjendje për të përcaktuar:
a) mjetet teknike, në përputhje me specifikimet teknike të përcaktuar në nenin 18, të këtij ligji, të aftë për të kënaqur nevojat apo objektivat e saj; 
b) aspektet ligjore dhe/ose financiare të projektit, pamjen/bërjen e një projekti.
5. Autoriteti/enti kontraktor mund të lidhë kontrata për furnizime/mallra/punë/shërbime në bazë të një marrëveshjeje kuadër të përfunduar.
6. Në rastet kur vlera e përllogaritur e kontratës për një objekt prokurimi është më e ulët se vlera e përcaktuar e kufirit të ulët monetar, autoriteti/ enti kontraktor përdor “procedurën e thjeshtuar të prokurimit” për punë/mallra/shërbim.

Neni 25
Procedura e kufizuar

1. Në procedurën e kufizuar, mund të kërkojë të marrë pjesë çdo operator ekonomik, fizik ose juridik, por të drejtën për të paraqitur një ofertë e kanë vetëm ata operatorë ekonomikë, të cilët përzgjidhen dhe ftohen për këtë qëllim nga autoriteti/enti kontraktor. 
2. Autoriteti kontraktor/enti mund të kufizojë numrin e kandidatëve të përshtatshëm për t’u ftuar që të marrin pjesë në procedurë, në përputhje me nenin 38, të këtij ligji.
3. Afatet kohore për pranimin e kërkesave për pjesëmarrje dhe për pranimin e ofertave parashikohen në nenin 36, të këtij ligji.

Neni 26
Procedura e thjeshtuar e prokurimit

1. Procedura e thjeshtuar e prokurimit përdoret nga autoriteti/enti kontraktor në rastet kur autoriteti/enti kontraktor prokuron punë, mallra, ose shërbime sipas objektit të këtij ligji, për të cilat vlera e përllogaritur e kontratave është më e ulët se kufiri i ulët monetar.
2. Procedura e thjeshtuar zhvillohet duke respektuar parimet e transparencës, barazisë së trajtimit, mosdiskriminimit, konkurrencës, proporcionalitetit, sigurisë së informacionit dhe sigurisë së furnizimit.
3. Procedura e thjeshtuar e prokurimit zhvillohet sipas rregullave të prokurimit në fushën e mbrojtjes dhe të sigurisë, të miratuara me vendim të Këshillit të Ministrave.

Neni 27
Procedura me negocim me shpallje paraprake të njoftimit

1. Autoritetet/entet kontraktore që dëshirojnë të japin një kontratë me procedurë me negocim me shpallje paraprake të njoftimit të kontratës duhet ta bëjnë të ditur qëllimin e tyre me anë të publikimit të një njoftimi kontrate.
2. Nëse autoriteti/enti kontraktor përdor procedurën me negocim me shpallje paraprake të njoftimit, autoriteti/enti kontraktor negocion me ofertuesit, me qëllim përshtatjen e ofertave të tyre me kërkesat e përcaktuara në njoftimin e kontratës, me specifikimet dhe dokumentet mbështetëse, nëse ka të tilla, për të përzgjedhur ofertën më të mirë, në përputhje me nenin 51, të këtij ligji. 
3. Autoriteti/enti kontraktor duhet të garantojë trajtim të barabartë për të gjithë ofertuesit dhe nuk duhet të bëhet i njohur asnjë informacion diskriminues apo që u sjell avantazhe disa ofertuesve ndaj të tjerëve. 
4. Autoriteti/enti kontraktor mund të marrë masa që procedura me negocim të kryhet në faza të ndryshme, duke zbatuar kriteret e vlerësimit, të shpallura në njoftimin e kontratës apo në specifikime, me qëllim reduktimin e numrit të ofertave që duhen negociuar. Njoftimi i kontratës apo dokumentet e kontratës tregojnë nëse ky opsion është përdorur.
5. Rregulla të hollësishme për zhvillimin e procedurës me negocim me shpallje paraprake të njoftimit të kontratës miratohen me vendim të Këshillit të Ministrave.

Neni 28
Dialogu konkurrues

1. Kur kontratat janë veçanërisht komplekse dhe kur autoritetet/entet kontraktore mendojnë se përdorimi i procedurës së kufizuar apo procedurës me negocim, me shpallje paraprake të njoftimit të kontratës nuk mundësojnë prokurimin, ato mund të përdorin dialogun konkurrues dhe duhet të justifikojnë përdorimin e kësaj procedure.
Kriteri i vetëm për lidhjen e kontratës është oferta ekonomikisht më e favorshme. 
2. Autoritetet/entet kontraktore bëjnë shpalljen e njoftimit të kontratës ku përcaktohen nevojat dhe kërkesat e tyre, të cilin ata do ta përcaktojnë në atë njoftim dhe/ose në një dokument përshkrues.
3. Autoritetet/entet kontraktore hyjnë në dialog me kandidatët e përzgjedhur, me qëllim identifikimin dhe përcaktimin e mjeteve që plotësojnë më së miri nevojat e tyre. Gjatë këtij dialogu ato mund të diskutojnë me kandidatët e përzgjedhur të gjitha aspektet e kontratës. 
Autoritetet/entet kontraktore duhet të garantojë trajtim të barabartë për të gjithë ofertuesit. Nuk duhet të bëhet i njohur asnjë informacion diskriminues apo që u sjell avantazhe disa ofertuesve ndaj të tjerëve.
Autoritetet/entet kontraktore nuk duhet t’u tregojnë pjesëmarrësve të tjerë, pa miratimin paraprak të kandidatit, zgjidhjet e propozuara ose informacione të tjera konfidenciale, të dhëna nga ky kandidat gjatë dialogut.
4. Autoritetet/entet kontraktore mund të marrin masa që procedura të kryhet në faza të ndryshme, duke zbatuar kriteret e vlerësimit, të shpallura në njoftimin e kontratës apo në specifikime, për reduktimin e numrit të zgjidhjeve që do të diskutohen gjatë dialogut. Kjo alternativë, nëse përdoret, duhet të përfshihet te njoftimi ose te specifikimet. 
5. Autoritetet/entet kontraktore vazhdojnë dialogun deri kur të identifikojnë zgjidhjen ose zgjidhjet, nëse është e nevojshme pas krahasimit të tyre, të cilat përmbushin nevojat e tyre.
6. Autoritetet/entet kontraktore, pasi deklarojnë se dialogu është mbyllur dhe kanë njoftuar të gjithë pjesëmarrësit, u kërkojnë atyre të paraqesin ofertën përfundimtare, bazuar në zgjidhjen ose zgjidhjet që janë paraqitur e specifikuar gjatë dialogut. Këto oferta përmbajnë të gjitha elementet e kërkuara dhe të nevojshme për zbatimin e kontratës. 
Këto oferta mund të përmbajnë sqarime, specifikime dhe përshtatje që plotësojnë kërkesat e autoritetit/entit kontraktor. Megjithatë, këto sqarime, specifikime apo përshtatje ose të dhëna shtesë nuk duhet të jenë të tilla sa të ndryshojnë tiparet themelore të ofertës apo tenderit, sepse ato mund të prishin konkurrencën ose të jenë diskriminuese.
7. Autoritetet/entet kontraktore vlerësojnë ofertat duke u bazuar në kriteret e përcaktuara në njoftimin e kontratës ose te specifikimet dhe zgjedhin ofertën ekonomikisht më të favorshme, në përputhje me nenin 51. 
Me kërkesë të autoritetit/entit kontraktor, ofertuesi, që ka paraqitur ofertën ekonomikisht më të favorshme, mund të sqarojë aspektet e ofertës ose të konfirmojë angazhimet e tij, me kusht që të mos ndryshojë elementet themelore të ofertës ose tenderit, të prishë konkurrencën apo të jetë diskriminues.
8. Autoritetet/entet kontraktore mund të përcaktojë çmimet apo pagesat në dialogun konkurrues. 

Neni 29
Procedura me negocim pa shpallje paraprake të njoftimit të kontratës

Autoritetet/entet kontraktore mund të kontraktojnë me anë të procedurës me negocim, pa shpallje paraprake të njoftimit të kontratës, dhe duhet të justifikojnë përdorimin e kësaj procedure  urdhrin e prokurimit dhe duhet ta reflektojë në njoftimin e fituesit, në rastet e mëposhtme:
1. Për kontrata për punë, furnizime dhe shërbime:
a) nëse në një procedurë të kufizuar, procedurë me negocim, me shpallje paraprake të njoftimit të kontratës, ose dialog konkurrues nuk është paraqitur asnjë ofertë ose asnjë përgjigje, kur kushtet fillestare të kontratës nuk ndryshohen në thelb; 
b) nëse në një procedurë të kufizuar, procedurë me negocim, me shpallje paraprake, ose dialog konkurrues janë paraqitur oferta të parregullta ose oferta që janë të papranueshme, sipas dispozitave të këtij ligji, me kusht që: 
i. kushtet fillestare të kontratës të mos pësojnë asnjë ndryshim thelbësor;
ii. ato të përfshijnë në procedurën me negocim vetëm ofertuesit që plotësojnë kriteret e vlerësimit dhe/ose kualifikimit dhe që, gjatë procedurës së mëparshme të kufizuar ose dialogut konkurrues, i kanë paraqitur ofertat sipas kërkesave formale të procedurës së prokurimit. 
c) në rastet kur afatet kohore të përcaktuara për procedurën e kufizuar ose procedurën me negocim, me shpallje të njoftimit të kontratës, duke përfshirë edhe afatet e limituara kohore, të parashikuara sipas nenit 37, nuk zbatohen për shkak të një urgjence që shkaktohet nga një krizë;
ç) kur, për arsye të nevojës ekstreme, të shkaktuar nga ngjarje të paparashikueshme nga autoriteti/enti kontraktor, nuk mund të respektohet afati kohor i parashikuar në procedurën e kufizuar ose në procedurën me negocim, me shpallje paraprake të njoftimit të kontratës, përfshirë edhe afatet kohore të shkurtuara, sipas nenit 36. Rrethanat e përmendura për të justifikuar nevojën ekstreme nuk duhet të shkaktohen në asnjë rast nga veprimi apo mosveprimi i autoritetit/entit kontraktor;
d) kur, për arsye teknike ose arsye që lidhen me mbrojtjen e të drejtave ekskluzive, kontrata nuk mund të ekzekutohet përveçse nga një operator i vetëm ekonomik. 
2. Për kontrata shërbimesh dhe kontrata furnizimi: 
a) për shërbime kërkimi dhe zhvillimi, përveç atyre të përcaktuara në nenin 5; 
b) në rast se mallrat janë prodhuar vetëm për qëllime kërkimi dhe zhvillimi. Këtu nuk përfshihet prodhimi me shumicë për qëllime tregtare apo për të mbuluar shpenzimet e kërkimit dhe të zhvillimit. 
3. Për kontrata furnizimi: 
a) për lëvrime shtesë nga furnizuesi i mëparshëm, për zëvendësimin e pjesshëm të lëvrimeve normale ose instalimeve, apo si shtesë të mallrave, instalimeve ekzistuese, pasi ndryshimi i furnizuesit do ta detyrojë autoritetin/entin kontraktor të kërkojë mallra me karakteristika të ndryshme teknike, që mund të rezultojnë në papajtueshmëri dhe në vështirësi të mëdha teknike për vënien në punë apo mirëmbajtjen e tyre.
Kohëzgjatja dhe ripërtëritja e këtyre kontratave nuk duhet të jetë më e gjatë se 5 vjet, përveç rasteve të jashtëzakonshme, të justifikuara me jetëgjatësinë që parashikohet për secilin mall të lëvruar, instalimet ose sistemet, dhe vështirësitë teknike, që mund të shkaktojë ndryshimi i furnizuesit;
b) për mallrat e kuotuara dhe të blera në bursën e mallrave;
c) për blerje mallrash me kushte veçanërisht të leverdishme nga furnizues që mbyllin përfundimisht biznesin e tyre ose të sekuestruara apo likuiduara në rast falimentimi, marrëveshjeje me kredituesit ose ndonjë procedurë e ngjashme, në përputhje me dispozitat dhe rregullat kombëtare. 
4. Për kontrata për punë dhe shërbime: 
a) për punë apo shërbime shtesë, të cilat nuk kanë qenë të përfshira në kontratën fillestare, por që, për shkak të rrethanave të paparashikuara, janë bërë të domosdoshme për zbatimin e punëve apo kryerjen e shërbimeve, me kusht që t’i jepen operatorit ekonomik, që realizon këto ndërtime apo shërbime, kur:
i. këto punë ose shërbime shtesë nuk mund të ndahen teknikisht ose ekonomikisht nga kontrata fillestare pa shkaktuar vështirësi të mëdha për autoritetin/entin kontraktor;
ii. këto ndërtime apo shërbime, edhe pse të ndara nga kontrata fillestare, janë të domosdoshme për përmbushjen e saj. 
Në çdo rast, shtesa e kontratave nuk mund të kalojë vlerën prej 50 për qind të vlerës së përgjithshme të kontratës fillestare.
b) për ndërtime apo shërbime të reja, që kanë të bëjnë me përsëritjen e ndërtimeve apo të shërbimeve të ngjashme, që i janë besuar një operatori ekonomik, të cilit i njëjti autoritet/ent kontraktor i ka dhënë kontratën fillestare, me kusht që këto ndërtime ose shërbime të përputhen me projektin bazë, për të cilin është shpallur fitues i kontratës fillestare me procedurë të kufizuar, me procedurë me negocim, me shpalljen e njoftimit të kontratës ose me dialogun konkurrues.
Përdorimi i mundshëm i kësaj procedure duhet të përshihet në njoftimin e kontratës fillestare dhe autoriteti/enti kontraktor duhet të vlerësojë koston e përgjithshme, të përllogaritur, të ndërtimeve ose shërbimeve në vijim, në përputhje me nenin 22, të këtij ligji.
Kjo procedurë mund të përdoret vetëm brenda 5 viteve, nga lidhja e kontratës fillestare, përveç rasteve të jashtëzakonshme, të justifikuara me jetëgjatësinë që parashikohet për secilin mall të lëvruar, instalimet ose sistemet, dhe vështirësitë teknike, që mund të shkaktojë ndryshimi i furnizuesit. 
5. Për kontratat për shërbime transporti ajror dhe detar për Forcat e Armatosura apo ato të sigurisë, të dislokuara apo që do të dislokohen jashtë vendit, kur autoriteti/enti kontraktor duhet t’i prokurojë këto shërbime nga operatorë ekonomikë, që garantojnë vlefshmërinë e ofertave të tyre në një kohë kaq të shkurtër saqë nuk mund të pritet për procedurat e kufizuara apo procedurat me negocim, me shpallje paraprake të njoftimit të kontratës, duke përfshirë edhe afatet kohore të shkurtuara, sipas nenit 36, të këtij ligji.

Neni 30
Marrëveshjet kuadër 

1. Autoritetet/entet kontraktore mund të lidhin marrëveshje kuadër. 
2. Me qëllim arritjen e një marrëveshjeje kuadër, autoritetet/entet kontraktore duhet të ndjekin të gjitha procedurat e parashikuara në këtë ligj për të gjitha fazat, deri në lidhjen e kontratave, bazuar në këtë marrëveshje kuadër. Palët në marrëveshjen kuadër zgjidhen duke zbatuar kriteret e përcaktimit të ofertës fituese, në përputhje me nenin 50, të këtij ligji. 
3. Kontratat e bazuara në një marrëveshje kuadër lidhen në përputhje me procedurat e parashtruara në pikat 7 dhe8, të këtij neni. Këto procedura mund të zbatohen vetëm ndërmjet autoriteteve/enteve kontraktore dhe operatorëve ekonomikë, të cilët kanë qenë që në fillim palë në marrëveshjen kuadër.
4. Kur lidhen kontrata të bazuara në një marrëveshje kuadër, palët nuk munden, në asnjë rrethanë, të bëjnë ndryshime thelbësore të kushteve të parashtruara në marrëveshjen kuadër, veçanërisht në rastin e parashikuar në pikën 7, të këtij neni. 
5. Kohëzgjatja e një marrëveshjeje kuadër nuk mund të kalojë shtatë vjet, përveç në rrethana të jashtëzakonshme të përcaktuara duke marrë parasysh jetëgjatësinë e pritur të shërbimit të çdo artikulli, instalimi ose sistemi të dorëzuar, si dhe vështirësitë teknike që mund të shkaktojë një ndryshim i furnizuesit. Në këto rrethana të jashtëzakonshme, autoritetet/entitetet kontraktuese janë të detyruara të paraqesin një arsyetim të përshtatshëm për ekzistencën e këtyre rrethanave në njoftimin e kontratës dhe në njoftimin për shpalljen e fituesit.
6. Autoritetet/entet kontraktore nuk mund t’i keqpërdorin marrëveshjet kuadër për të penguar, kufizuar apo prishur konkurrencën. 
7. Kur një marrëveshje kuadër arrihet me një operator të vetëm ekonomik, kontratat e bazuara në këtë marrëveshje lidhen brenda kufijve dhe kushteve të parashikuar në marrëveshjen kuadër. Për prokurimin e këtyre kontratave, autoriteti/enti kontraktor komunikon me shkrim me operatorin palë në marrëveshjen kuadër, duke i kërkuar atij të plotësojë ofertën në përputhje me kërkesat. 
8. Kur një marrëveshje kuadër lidhet me disa operatorë ekonomikë, këta të fundit duhet të jenë, të paktën, 3 në numër, për sa kohë që ekziston një numër i mjaftueshëm operatorësh ekonomikë për të përmbushur kriteret e përzgjedhjes dhe/ose pranimit të ofertave, që përmbushin kriteret e përcaktimit të ofertës fituese. 
9. Kontratat e bazuara në marrëveshjet kuadër, të arritura ndërmjet disa operatorëve ekonomikë, mund të prokurohen: 
a) nëpërmjet zbatimit të kushteve të parashtruara në marrëveshjen kuadër, pa rihapur konkurrimin; 
b) kur nuk janë të gjitha kushtet të parashtruara në marrëveshjen kuadër, kur palët gjenden sërish në konkurrim sipas të njëjtave kushte dhe, nëse është e nevojshme, në bazë të kushteve të formuluara më saktësisht dhe aty ku kjo është e përshtatshme, kur parashikohen kushte të tjera në dokumentet e tenderit të marrëveshjes kuadër, në përputhje me procedurën në vijim:
i. për çdo kontratë, që do të prokurohet, autoritetet/entet kontraktore duhet të këshillohen me shkrim me operatorët ekonomikë që janë në gjendje të zbatojnë kontratën; 
ii. autoritetet/entet kontraktore duhet të caktojnë një kufi kohor të mjaftueshëm për dorëzimin e ofertave, për secilën kontratë specifike, duke marrë parasysh kompleksitetin e objektit që do të prokurohet dhe kohën e nevojshme për të dorëzuar ofertat;
iii. ofertat do të dorëzohen me shkrim dhe përmbajtja e tyre duhet të mbetet konfidenciale, derisa të ketë skaduar afati i përcaktuar kohor për përgjigje;
iv. autoritetet/entet kontraktore do t’ia japin secilën kontratë ofertuesit që ka dorëzuar ofertën më të mirë, në bazë të kritereve të shpalljes së kontratës fituese, të përcaktuara në specifikimet e marrëveshjes kuadër.

KREU IV
DISPOZITA PËR PUBLIKIMIN PËR SHPALLJEN E NJOFTIMEVE DHE AFATET KOHORE

Neni 31
Ftesa për ofertë

1. Në fazën e dytë të procedurës së kufizuar, procedurës me negocim, me shpallje paraprake, dhe dialogut konkurrues, autoriteti/enti kontraktor, në të njëjtën kohë, nëpërmjet komunikimit me shkrim apo me mjete elektronike, fton kandidatët e përzgjedhur që të paraqesin ofertat e tyre, për të negociuar ose për të marrë pjesë në dialog.
2. Ftesa për kandidatët përfshin edhe:
a) një kopje të dokumenteve të tenderit ose dokumente shpjeguese dhe çdo dokument tjetër mbështetës;
b) një referencë për akses të dokumenteve të tenderit dhe të dokumenteve të tjera, të përcaktuara më sipër me rrugë elektronike.
3. Informacioni mbi kandidatët e përzgjedhur, dokumentet e tenderit ose dokumentet përshkruese dhe të gjitha dokumentet mbështetëse duhet të mbahen të fshehta deri në hapjen e ofertave përfundimtare.
4. Ftesa për ofertë duhet të përmbajë:
a) një referencë për njoftimin e kontratës në fushën e mbrojtjes dhe të sigurisë, të publikuar;
b) afatin e fundit për pranimin e ofertave, adresën në të cilën duhet të dërgohen ofertat dhe gjuhën/gjuhët, në të cilat duhet të hartohet oferta. Në rastin e dialogut konkurrues, këto të dhëna nuk janë treguar në ftesën për të marrë pjesë në dialog, por në ftesën për ofertë;
c) në rastin e dialogut konkurrues, datën dhe adresën e caktuar për fillimin e konsultimeve dhe gjuhën/gjuhët e përdorura;
ç) informacion për çdo dokument shtesë që duhet dorëzuar ose në mbështetje të deklaratave të ofertuesve, në përputhje me nenet 41 deri në 46, të këtij ligji, ose për të plotësuar informacionin në lidhje me kushtet dhe vërtetimin e gjendjes financiare, të aftësisë teknike dhe përshtatshmërisë profesionale;
d) peshën dhe renditjen sipas përparësisë të kritereve të vendosura për përcaktimin e ofertës fituese, në rastin e ofertës ekonomikisht më të favorshme, dhe specifikimet apo dokumentin përshkrues, në rastet kur këto nuk janë dhënë në njoftimin e kontratës në fushën e mbrojtjes dhe të sigurisë, dokumentet e tenderit apo dokumentin përshkrues.
5. Kur dokumentet e kontratës, dokumenti përshkrues dhe/ose çdo dokument mbështetës mbahen nga një ent tjetër përveç autoritetit/entit kontraktor përgjegjës për procedurën e dhënies së kontratës, ftesa duhet të përcaktojë adresën nga e cila mund të kërkohet ky dokumentacion dhe, nëse është e përshtatshme, datën e mbylljes për kërkimin e dokumenteve të tilla, shumën e pagueshme për marrjen e tyre dhe çdo procedurë pagese. Subjekti kompetent duhet t’ia dërgojë këtë dokumentacion operatorit ekonomik pa vonesë pas marrjes së një kërkese. 
6. Kur është e nevojshme, kandidatët, jo më vonë se 10 ditë para mbarimit të afatit kohor për dorëzimin e ofertave, mund të kërkojnë informacion shtesë dhe shpjegime në lidhje me dokumentet e referuara në pikën 2, të këtij neni, dhe autoriteti/enti kontraktor duhet të përgjigjet për të gjithë kandidatët në të njëjtën kohë, pa vonesa dhe pa treguar të dhënat e kërkuesit, me kusht që kërkesa të jetë dorëzuar në kohën e duhur. Informacionet e fundit shtesë dhe sqarimet në lidhje me dokumentet do të transmetohen nga autoriteti/enti kontraktor jo më vonë se 6 ditë para afatit të fundit për dorëzimin e ofertave. Në rastin e një procedure të kufizuar ose të përshpejtuar, ky afat është 4 (katër) ditë. 
7. Nëse, për ndonjë arsye, dokumentet nuk janë në dispozicion, në pajtim me pikat 2 ose 3, të këtij neni, informacionet dhe sqarimet shtesë, edhe pse janë kërkuar në kohën e duhur, nuk janë transmetuar në bazë të afateve të përmendura në pikën 6, të këtij neni, ose, në qoftë se ofertat mund të hartohen vetëm pas vizitës në terren apo pas shqyrtimit direkt të dokumenteve mbështetëse, afatet për dorëzimin e ofertave do të zgjaten në përputhje me rrethanat dhe në mënyrën që të gjithë kandidatët të mund të marrin informacionin e nevojshëm për hartimin e ofertave.
8. Autoriteti/enti kontraktor, në çdo kohë, përpara mbarimit të afatit të fundit për dorëzimin e ofertave dhe për çfarëdolloj arsyeje, me nismën e vet ose me kërkesë për sqarim nga një operator ekonomik, mund të bëjë ndryshime në dokumentet e tenderit, nëpërmjet hartimit të një shtojce. Çdo shtojcë u komunikohet menjëherë të gjithë operatorëve ekonomikë, që janë njohur me dokumentet e tenderit, dhe bëhet detyruese për ta. 
9. Në çdo rast, kur ndryshohen dokumentet e tenderit, autoriteti/enti kontraktor zgjat afatin kohor për dorëzimin e ofertës me 5 ditë, ndërsa, për prokurimet mbi kufijtë e lartë monetarë, me 10 ditë.

Neni 32
Njoftimet e prokurimeve në fushën e mbrojtjes dhe të sigurisë

1. Autoriteti/enti kontraktor, që kryen procedura prokurimi për kontrata në fushën e mbrojtjes dhe të sigurisë, me anë të procedurës së kufizuar, dialogut konkurrues dhe me negocim, me shpallje paraprake të njoftimit, bën njoftimin publik për kryerjen e llojit përkatës të prokurimit. 
2. Përmbajtja e njoftimeve standarde dhe mënyra e shpalljes së tyre për prokurimet në fushën e mbrojtjes dhe të sigurisë përcaktohen në rregullat e prokurimit në fushën e mbrojtjes dhe të sigurisë, të miratuara me vendim të Këshillit të Ministrave. 
3. Në njoftimet që botohen, duhet të përfshihen të gjitha informacionet që u lejojnë operatorëve ekonomikë të vendosin nëse do të marrin pjesë apo jo në procedurat e prokurimit. 
4. Në njoftimin për procedurë duhet të përcaktohen edhe vendi, adresa dhe afati i fundit kohor i dërgimit të ofertave, si dhe gjuha ose gjuhët, në të cilat duhet të hartohen ato. 
Në njoftim duhet të përcaktohen mënyra dhe kushtet për marrjen e dokumenteve të tenderit.
5. Asnjë njoftim dhe asnjë informacion në një njoftim nuk mund të bëhet publik ose t’i zbulohet një personi ose operatori ekonomik para se të bëhet publikimi i njoftimit. 
6. Nëse autoriteti/enti kontraktor ka shpallur një fitues, duke përdorur procedurat e parashikuara në këtë ligj, brenda pesë ditëve, nga klasifikimi përfundimtar, duhet të publikojë njoftimin për shpalljen e fituesit në gjuhën/gjuhët e përzgjedhur/a për procedurën. 
7. Nëse autoriteti/enti kontraktor ka nënshkruar një kontratë duke përdorur procedurat e parashikuara në këtë ligj, brenda pesë ditëve, nga nënshkrimi i kësaj kontrate, duhet të përgatisë dhe publikojë njoftimin për nënshkrimin e kontratës në gjuhën/gjuhët e përzgjedhur/a për procedurën..
8. Disa informacione lidhur me dhënien e kontratës ose lidhjen e marrëveshjes kuadër mund të mos publikohen, nëse publikimi i tyre do të pengonte zbatimin e ligjit ose do të ishte në kundërshtim me interesin publik, veçanërisht me interesat e mbrojtjes dhe/ose të sigurisë, do të dëmtonte interesat legjitime tregtare të operatorëve ekonomikë, publikë ose privatë, ose do të cenonte konkurrencën e ndershme ndërmjet tyre.
9. Njoftimet e prokurimit në fushën e mbrojtjes dhe të sigurisë, të referuara në pikat e këtij neni, nuk do të përfshijnë informacionin e klasifikuar.

Neni 33
Njoftimi paraprak i informacionit

1. Autoritetet/entet kontraktore mund të japin informacion për prokurimet e planifikuara nëpërmjet shpalljes së një njoftimi paraprak. Këto njoftime përmbajnë informacionin, i cili përcaktohet në rregullat e prokurimit në fushën e mbrojtjes dhe sigurisë dhe shpallen në  sistemin  e  prokurimit  elektronik, sipas parashikimeve në këtë ligj.
2.  Autoritetet/entet kontraktore mund të publikojnë një njoftim paraprak informues për të shkurtuar afatin për pranimin e ofertave, në përputhje me nenin 36 të këtij ligji..

Neni 34
Publikimi jo i detyrueshëm

Autoritetet/entet kontraktore mund të publikojnë, në përputhje me nenin 35, njoftime në lidhje me kontratat që nuk i nënshtrohen kërkesës së publikimit të përcaktuar në këtë ligj.

Neni 35
Forma dhe mënyra e publikimit të njoftimeve

1. Njoftimet duhet të përmbajnë informacionin e parashikuar në rregullat për prokurimin në fushën e mbrojtjes dhe të sigurisë, si dhe, sipas rastit, çdo informacion tjetër që autoriteti/entiteti kontraktues e konsideron të dobishëm, në përputhje me formatin e formularëve standardë.  
2. Njoftimet duhet të publikohen në përputhje me kërkesat teknike për publikim, të përcaktuara me vendim të Këshillit të Ministrave.
3. Njoftimet e dërguara nga autoriteti/enti kontraktor te Komisioni Evropian duhet të dërgohen ose me mjete elektronike në përputhje me format dhe standardin e Bashkimit Evropian, ose me mjete të tjera. Në rast të përdorimit të procedurës së përshpejtuar të përcaktuar në nenin 36, njoftimet duhet të dërgohen me mjete elektronike, në përputhje me format dhe standardin e Bashkimit Evropian.
4. Njoftimet e hartuara dhe të transmetuara me mjete elektronike me format dhe standardin e Bashkimit Evropian do të publikohen jo më vonë se pesë ditë pasi ato të jenë dërguar.
Njoftimet që nuk transmetohen me mjete elektronike në përputhje me formatin dhe procedurat e transmetimit të përcaktuara me format dhe standardin e Bashkimit Evropian, do të publikohen jo më vonë se 12 ditë pasi ato të jenë dërguar, ose, në rastin e procedurës së përshpejtuar të përmendur në nenin 36, jo më vonë se pesë ditë pasi ato të jenë dërguar.
5. Njoftimet e kontratave do të publikohen të plota në një gjuhë zyrtare të Bashkimit Evropian, siç zgjidhet nga autoriteti/enti kontraktor, ky version origjinal i gjuhës përbën tekstin e vetëm autentik. Një përmbledhje e elementëve të rëndësishëm të secilit njoftim do të publikohet në gjuhët e tjera zyrtare.
6. Njoftimet dhe përmbajtja e tyre nuk mund të publikohen në nivel kombëtar ose në profilin e blerësit përpara datës në të cilën ato i janë dërguar Komisionit Evropian.
Njoftimet e publikuara në nivel kombëtar nuk duhet të përmbajnë informacion tjetër përveç atij që përmbahet në njoftimet e dërguara Komisionit Evropian ose të publikuara në profilin e blerësit në përputhje me nenin 32, pikat 1 dhe 2, por duhet të tregojnë datën e dërgimit të njoftimit Komisionit Evropian ose datën e publikimit të tij në profilin e blerësit.
Njoftimet paraprake informuese nuk mund të publikohen në profilin e blerësit përpara se njoftimi për publikimin e tyre në këtë formë t'i jetë dërguar Komisionit Evropian; ato duhet të tregojnë datën e këtij dërgimi..
7. Përmbajtja e njoftimeve që nuk dërgohen me mjete elektronike në përputhje me format dhe standardin e Bashkimit Evropian duhet të kufizohet në afërsisht 650 fjalë.
8. Autoriteti/enti kontraktore duhet të jenë në gjendje të japin prova të datave në të cilat dërgohen njoftimet.

Neni 36
Afatet kohore për pranimin e kërkesave për pjesëmarrje dhe për dorëzimin e ofertave

1. Për caktimin e afateve për pranimin e kërkesave për pjesëmarrje dhe për dorëzimin e ofertave, autoriteti/enti kontraktor merr në konsideratë veçanërisht kompleksitetin e objektit të prokurimit dhe kohën e nevojshme për hartimin e kërkesave për pjesëmarrje dhe të ofertave, pa cenuar afatet minimale të përcaktuara në këtë nen.
2. Në procedurën e kufizuar, procedurën me negocim me shpallje paraprake dhe dialogun konkurrues, për kontratat me vlerë të barabartë ose më të lartë se kufiri i lartë monetar, afati për pranimin e kërkesave për pjesëmarrje është jo më pak se 37 ditë kalendarike nga data e dërgimit të njoftimit të kontratës.
3. Për kontratat me vlerë të barabartë ose më të lartë se kufiri i lartë monetar, në procedurën e kufizuar, kur autoriteti/enti kontraktor ka publikuar një njoftim paraprak të informacionit, afati minimal për pranimin e ofertave, sipas pikës 4 të këtij neni, mund të shkurtohet, si rregull, në 36 ditë, por në asnjë rast në më pak se 22 ditë, me kusht që:
a) njoftimi paraprak i informacionit të ketë përmbajtur të gjithë informacionin e kërkuar për njoftimin e kontratës, për aq sa ky informacion ka qenë i disponueshëm në kohën e publikimit të tij;
b) njoftimi paraprak i informacionit të jetë dërguar për publikim të paktën 52 ditë dhe jo më shumë se 12 muaj përpara datës së dërgimit të njoftimit të kontratës.
.
4. Në fazën e dytë të procedurës së kufizuar, për kontratat me vlerë të barabartë ose më të lartë se kufiri i lartë monetar, afati për dorëzimin e ofertave është jo më pak se 40 ditë kalendarike nga data e dërgimit të ftesës për ofertë. 
5. Në procedurën e kufizuar, procedurën me negocim me shpallje paraprake dhe dialogun konkurrues, për kontratat me vlerë të barabartë ose më të lartë se kufiri i ulët monetar dhe më të ulët se kufiri i lartë monetar, afati për pranimin e kërkesave për pjesëmarrje është jo më pak se 25 ditë kalendarike nga data e dërgimit të njoftimit të kontratës.
6. Në fazën e dytë të procedurës së kufizuar, të procedurës me negocim me shpallje paraprake dhe të dialogut konkurrues, për kontratat me vlerë të barabartë ose më të lartë se kufiri i ulët monetar dhe më të ulët se kufiri i lartë monetar, afati për dorëzimin e ofertave është jo më pak se 15 ditë kalendarike nga data e dërgimit të ftesës për ofertë.
7. Në procedurën e kufizuar ose në procedurën me negocim me shpallje paraprake, kur situata emergjente i bën të pamundura afatet e rregullta ose afatet e shkurtuara të përcaktuara në këtë nen, autoriteti/enti kontraktor mund të përcaktojë:
a) një afat për pranimin e kërkesave për pjesëmarrje, i cili nuk mund të jetë më pak se 15 ditë nga data e dërgimit të njoftimit të kontratës ose më pak se 10 ditë kur njoftimi është dërguar me mjete elektronike, në përputhje me formatin dhe procedurën për dërgimin e njoftimeve, sipas nenit 33 të këtij ligji;
b) në rastin e procedurës së kufizuar, një afat kohor për dorëzimin e ofertave, i cili nuk duhet të jetë më pak se 10 ditë, nga data e dërgimit të ftesës për ofertë. 
Në këtë rast, autoriteti/enti kontraktor duhet të deklarojë, në njoftimin e kontratës në fushën e mbrojtjes dhe të sigurisë, situatën e emergjencës që ka diktuar zbatimin e afateve kohore të parashikuara në këtë pikë.
8. 
8.Kur autoriteti/enti kontraktor publikon njoftimet e kontratës me mjete elektronike, në përputhje me rregullat për prokurimin në fushën e mbrojtjes dhe sigurisë, afatet kohore për marrjen e kërkesave për pjesëmarrje, të parashikuara në pikën 2 të këtij neni, shkurtohen me 7 ditë kalendarike. Kur autoriteti/enti kontraktor, për ofertat e përmendura në pikën 4 të këtij neni, ofron akses të pakufizuar dhe të plotë me mjete elektronike në dokumentet e kontratës dhe në çdo dokument mbështetës, afati kohor për marrjen e ofertave në procedurën e kufizuar mund të shkurtohet me 5 ditë kalendarike.
Në çdo rast, autoriteti/enti kontraktor duhet të ofrojë akses të drejtpërdrejtë, të pakufizuar dhe të plotë me mjete elektronike në dokumentet e kontratës dhe në çdo dokument mbështetës, që nga data e publikimit të njoftimit, duke përcaktuar në tekstin e njoftimit adresën e internetit në të cilën ky dokumentacion është i aksesueshëm.

Neni 37
Informacioni për kandidatët dhe ofertuesit

1. Autoritetet/entet kontraktore duhet të informojnë kandidatët dhe ofertuesit për vendimet e marra në lidhje me dhënien e një kontrate ose arritjen e marrëveshjes kuadër, duke përfshirë arsyet për ndonjë vendim për mosdhënien e një kontrate ose mosmbylljen e një marrëveshjeje kuadër, për të cilën ka pasur ofertë konkurruese, ose për rifillimin e procedurës. Ky informacion duhet të jepet me shkrim, me kërkesë të kandidatit/ofertuesit në përputhje me legjislacionin në fuqi për mbrojtjen e të dhënave personale. 
2. Në rastin më të parë, dhe jo më vonë se 7 ditë pas marrjes së kërkesës me shkrim për informacion, autoriteti/enti kontraktor duhet të informojë: 
a) kandidatët humbës, për arsyet për mospranimin e aplikimit;
b) çdo ofertues humbës, për arsyet e mospranimit të ofertës, referuar përcaktimeve të nenit 18, pikat 4 dhe 5, dhe të neneve 10 e 58 të këtij ligji;
c) çdo ofertues që ka bërë një ofertë të pranueshme, e cila është refuzuar për karakteristikat dhe avantazhet relative të ofertës së përzgjedhur, si dhe emrin e ofertuesit fitues ose të palëve të marrëveshjes kuadër. 
3. Autoritetet/entet kontraktore mund të vendosin të mos bëjnë të ditura informacione të caktuara, në lidhje me dhënien e kontratës ose përmbylljen e marrëveshjeve kuadër, të përmendura në pikën 1, në rastet kur dhënia e këtyre informacioneve do të pengonte zbatimin e ligjit ose kur do të ishte kundër interesit publik, sidomos interesave të mbrojtjes dhe të sigurisë, do të cenonte interesat e ligjshëm tregtarë të operatorëve ekonomikë, publikë apo privatë, ose do të krijonte paragjykime për konkurrencën e ndershme ndërmjet tyre. 


Neni 38
Zvogëlimi i numrit të kandidatëve të përshtatshëm në procedurën e kufizuar, procedurën me negocim, me shpallje paraprake, ose të dialogut konkurrues

1. Në rastin e procedurës së kufizuar, me negocim, me shpallje paraprake, dhe dialogut konkurrues, autoriteti/enti kontraktor mund të përdorë opsionin e zvogëlimit të numrit të kandidatëve të përshtatshëm, për të cilët ajo do të paraqesë një ftesë për ofertë, për të negociuar ose për të marrë pjesë në dialog. 
2. Në këtë rast, autoriteti/enti kontraktor, në njoftimin e kontratës në fushën e mbrojtjes dhe të sigurisë, duhet të tregojë kushtet ose rregullat që synon për të aplikuar në zvogëlimin e numrit të kandidatëve të përshtatshëm. Numri minimal i kandidatëve të përshtatshëm, që ka për qëllim të ftojë, nuk duhet të jetë më pak se 3. 
3. Termat ose rregullat e përmendura në pikën 2, të këtij neni, duhet të jenë objektive dhe jodiskriminuese. Autoriteti/enti kontraktor mund të përcaktojë kushtet ose rregullat në lidhje me vlerat relative, që u atribuohen atyre. 
4. Në rast të numrit të mjaftueshëm të kandidatëve të përshtatshëm, autoriteti/enti kontraktor duhet të ftojë, të paktën, numrin e kandidatëve që është i barabartë me numrin minimal të paracaktuar të kandidatëve. 
5. Në rast se numri i kandidatëve, që plotësojnë nivelet minimale të aftësisë, është më i vogël se numri minimal, autoriteti/enti kontraktor mund të vazhdojë me procedurën, duke ftuar një ose më shumë kandidatë që kanë aftësitë e kërkuara. 
6. Kur autoriteti/enti kontraktor merr parasysh se numri i kandidatëve të përshtatshëm është i pamjaftueshëm për të siguruar konkurrencë të vërtetë, ai mund të pezullojë procedurën dhe të botojë përsëri njoftimin fillestar të kontratës në fushën e mbrojtjes e të sigurisë dhe të vendosë afatin e ri për dorëzimin e kërkesës për të marrë pjesë. Në këtë rast, ata kandidatë, të cilët janë përzgjedhur në procedurën e pezulluar, si dhe ata të zgjedhur në vijim të njoftimit të dytë të kontratës në fushën e mbrojtjes dhe të sigurisë, duhet të ftohen që të dorëzojnë ofertën për të negociuar ose për të marrë pjesë në dialog. 
7. Në çdo rast autoritetit/entit kontraktor mund të anulojë procedurën e prokurimit publik, që është në proces, për të filluar një të ri. 
8. Autoriteti/enti kontraktor nuk duhet të ftojë operatorë ekonomikë shtesë, që nuk e kishin dorëzuar kërkesën për të marrë pjesë, ose kandidatët, të cilët dështuan për të provuar përshtatshmërinë e tyre për fazën e dytë të procedurës së kufizuar, procedurën me negocim, me shpallje paraprake, dhe të dialogut konkurrues.

Neni 39
Përmbajtja e procesverbaleve

1. Për çdo kontratë dhe marrëveshje kuadër, autoritetet/entet kontraktore duhet të hartojnë një procesverbal me shkrim për të konfirmuar se procedura e përzgjedhjes është bërë në mënyrë transparente dhe jodiskriminuese, në të cilin duhet të përfshihen, së paku:
a) emri dhe adresa e autoritetit/entit kontraktor, objekti dhe vlera e kontratës ose e marrëveshjes kuadër;
b) procedura e përzgjedhur për dhënien e kontratës;
c) në rastin e një dialogu konkurrues, rrethanat që justifikojnë përdorimin e kësaj procedure;
ç) në rastin e procedurës me negocim pa shpallje paraprake të njoftimit të kontratës, rrethanat që justifikojnë përdorimin e kësaj procedure;
d) në rast se është e përshtatshme, arsyet përse marrëveshja kuadër do të zgjasë më shumë se shtatë vjet;
dh) emri i kandidatëve të përzgjedhur dhe arsyeja e kësaj zgjedhjeje;
e) emri i kandidatëve të përjashtuar dhe arsyet për refuzimin e tyre;
ë) arsyet për refuzimin e ofertave;
f) emri i ofertuesit fitues dhe arsyet pse është përzgjedhur oferta e tij dhe, nëse dihet, pjesa e kontratës ose marrëveshjes kuadër, të cilën ofertuesi fitues ka për qëllim ose do t’i kërkohet t’ua nënkontraktojë palëve të treta;
g) nëse është e nevojshme, arsyet pse autoriteti/enti kontraktor vendosi të mos e japë kontratën ose marrëveshjen kuadër.
2. Autoritetet/entet kontraktore duhet të marrin masat e duhura për të dokumentuar progresin e procedurave të dhënies së kryer me mjete elektronike.
3. Procesverbali, ose karakteristikat kryesore të tij, i komunikohen Komisionit Evropian, nëse ky i fundit e kërkon këtë.
4. 

Neni 40
Anulimi i një procedure prokurimi

1. Autoriteti/enti kontraktor anulon procedurën e prokurimit vetëm:
a) për shkaqe që dalin jashtë kontrollit të autoritetit/entit kontraktor dhe të paparashikueshme në kohën e fillimit të procedurës së prokurimit, duke respektuar parimet e barazisë dhe të transparencës;
b) nëse nuk është paraqitur asnjë ofertë brenda afateve kohore;
c) nëse asnjë nga ofertat e paraqitura nuk përputhet me kriteret e përcaktuara në dokumentet e tenderit;
ç) nëse të gjitha ofertat e paraqitura përmbajnë çmime që e tejkalojnë buxhetin e autoritetit/entit kontraktor, të parashikuar për një kontratë të caktuar;
d) kur komisioni i prokurimit publik vendos anulimin, sipas parashikimit të shkronjës “ç”, të pikës 3, të nenit 67, të këtij ligji.
2. Autoriteti/enti kontraktor nuk mban asnjë përgjegjësi ndaj ofertuesve që kanë paraqitur oferta për vendimin e marrë në bazë të pikës 1, të këtij neni.
3. Autoriteti/enti kontraktor boton njoftimin për anulimin e procedurës së prokurimit në të njëjtën mënyrë siç është botuar njoftimi i kontratës, jo më vonë se 5 ditë nga marrja e vendimit për anulim.

KREU V
KRITERET E PËRZGJEDHJES SË OPERATORËVE EKONOMIKË 
DHE ARSYET E SKUALIFIKIMIT

Neni 41
Kriteret e kualifikimit

1. Autoriteti/enti kontraktor përcakton kriteret e kualifikimit që lidhen me kapacitetin ligjor, gjendjen ekonomike-financiare dhe përshtatshmërinë teknike e profesionale të operatorëve ekonomikë. Kur prokurimet përfshijnë, kërkojnë dhe/ose përmbajnë informacion të klasifikuar dhe trajtohen si punë, mallra/pajisje apo shërbime të klasifikuara, autoriteti/enti kontraktor përcakton gjithashtu kërkesat specifike të sigurisë, në përputhje me legjislacionin në fuqi për informacionin e klasifikuar.
2. Autoriteti/enti kontraktor specifikon në njoftimin e kontratës kriteret e kualifikimit që kandidatët/ofertuesit duhet të përmbushin, si dhe nivelet minimale të aftësive të kërkuara për realizimin e kontratës. Nivelet minimale të aftësive të kërkuara duhet të jenë të lidhura dhe në përpjesëtim me objektin e kontratës. 
3. Operatorët ekonomikë kualifikohen për të marrë pjesë në procedurat e prokurimit, pasi të kenë përmbushur kriteret që autoriteti/enti kontraktor i vlerëson të nevojshme, si më poshtë: 
a) Gjendja ekonomike e financiare:
i. Operatorët ekonomikë duhet të vërtetojnë se zotërojnë kapacitetet ekonomike dhe financiare të nevojshme për të përmbushur kontratën, me anë të deklaratave bankare ose, kur nevojitet, nëpërmjet njërit prej dokumenteve të mëposhtme:
- vërtetimit për sigurim ndaj rreziqeve profesionale; 
- paraqitjes së bilanceve financiare ose të pjesëve të shkëputura nga bilancet; 
- deklaratës së xhiros së përgjithshme të shoqërisë. 
Në rastet kur mungon deklarata e xhiros së përgjithshme, mund të pranohet deklarata e xhiros së realizuar nga veprimtari të ngjashme me objektin e kontratës që do të prokurohet, për një periudhë deri në 3 vitet e fundit financiare.
ii. Një operator ekonomik mund të mbështetet në kapacitetet e operatorëve të tjerë, kur është e nevojshme dhe për një kontratë të veçantë, pavarësisht natyrës ligjore të lidhjeve që ai ka me ta. Në atë rast ai duhet t’i provojë autoritetit/entit kontraktor që disponon burimet e nevojshme, duke siguruar një angazhim nga ato entitete për atë qëllim.
iii. Nën të njëjtat kushte, një bashkim i operatorëve ekonomikë mund të mbështetet në kapacitetet e pjesëmarrësve në këtë bashkim operatorësh.
iv. Për kontratat e punëve dhe kontratat e shërbimeve, dhe vetëm në rastet e duhura, një tregues i masave të menaxhimit mjedisor që operatori ekonomik do të jetë në gjendje të zbatojë gjatë ekzekutimit të kontratës.
v. Nëse, për ndonjë arsye të vlefshme, operatori ekonomik nuk është në gjendje të sigurojë referencat e kërkuara nga autoriteti/enti, ai mund të provojë situatën e tij ekonomike dhe financiare me anë të dokumenteve të tjera, që mund të konsiderohen të përshtatshme nga autoriteti/enti.
b) Operatorët ekonomikë duhet të kenë dëshmi përshtatshmërie teknike e profesionale për realizimin e kontratës. Përshtatshmëria teknike dhe/ose profesionale e ofertuesve mund të sigurohet nga një ose disa mënyra, në varësi të natyrës, sasisë dhe/ose rëndësisë së objektit të prokurimit, si më poshtë: 
i. Përshkrimi i pajisjeve teknike dhe masave të përdorura nga operatori ekonomik për sigurimin e cilësisë së mjeteve studimore dhe kërkimore dhe përshkrimi i rregullave të brendshme në lidhje me pronësinë intelektuale.
ii. Një kontroll i kryer nga një autoritet/ent kontraktor ose, në vend të tij, nga një organ kompetent zyrtar i vendit në të cilin është themeluar operatori ekonomik, subjekt i marrëveshjes me organin, i kapaciteteve prodhuese apo kapacitetit teknik të operatorit ekonomik dhe, nëse është e nevojshme, i mjeteve të studimit dhe hulumtimit, të cilat janë në dispozicion të tij, dhe masat e kontrollit të cilësisë që duhet të marrë.
iii. Në rastin e kontratave për punë, kontratave të shërbimit ose kontratave të furnizimit, të cilat mbulojnë aktivitete ose shërbime të vendosjes dhe instalimit, kualifikimet shkollore dhe profesionale të operatorit ekonomik dhe/ose ato të personelit menaxherial të operatorit ekonomik dhe, në veçanti, ato të personit ose personave përgjegjës për ofrimin e shërbimeve apo të menaxhimit të punëve.
Një operator ekonomik mund, sipas rastit dhe për një kontratë të caktuar, të mbështetet në kapacitetet e subjekteve të tjera, pavarësisht nga natyra juridike e lidhjeve që ka me to. Në këtë rast, ai duhet t'i provojë autoritetit/entit kontraktor se do të ketë në dispozicion burimet e nevojshme për ekzekutimin e kontratës, për shembull duke paraqitur një angazhim nga këto subjekte për të vënë në dispozicion të operatorit ekonomik burimet e nevojshme.
iv. Për kontratat e punëve dhe kontratat e shërbimeve, dhe vetëm në rastet e përshtatshme, një përshkrim i masave të menaxhimit mjedisor që operatori ekonomik do të jetë në gjendje të zbatojë gjatë ekzekutimit të kontratës.
v. Një përshkrim të mjeteve, materialeve, pajisjeve teknike, numrave të stafit dhe/ose burimeve të furnizimit (me një tregues të vendndodhjes gjeografike, kur ndodhet jashtë territorit të Bashkimit Evropian), të cilat operatori ekonomik i ka në dispozicionin e tij për të kryer kontratën, në rast të përballjes me ndonjë nevojë shtesë të kërkuar nga autoriteti/enti kontraktor, si rezultat i një krize apo i kryerjes së mirëmbajtjes, modernizimit apo përshtatje së furnizimeve të mbuluara nga kontrata.
vi. Nën të njëjtat kushte, një bashkim i operatorëve ekonomikë mund të mbështetet në kapacitetet e pjesëmarrësve në një bashkim operatorësh, duke bashkuar kapacitetet teknike dhe/ose profesionale, në funksion të realizimit të objektit të kontratës. 
Kriteret e përcaktuara sipas kësaj pike duhet të jenë jodiskriminuese dhe në përpjesëtim me natyrën dhe përmasat e kontratës që do të prokurohet. 
4. Në rastin e kontratave që përfshijnë, dhe/ose përmbajnë informacion të klasifikuar, autoriteti/enti kontraktor kërkon prova të aftësisë së operatorit ekonomik për të përpunuar, ruajtur dhe transmetuar këtë informacion në nivelin e mbrojtjes së kërkuar.
. Në mungesë të rregullave të harmonizuara në nivel të Bashkimit Evropian për sistemet kombëtare të autorizimit të sigurisë, kjo dëshmi duhet të jetë në përputhje me dispozitat përkatëse të legjislacionit në fuqi në Republikën e Shqipërisë për informacionin e klasifikuar. Autoriteti/enti kontraktor duhet të njohë autorizimet e sigurisë të konsideruara si ekuivalente me ato të lëshuara në përputhje me legjislacionin kombëtar, pa cenuar mundësinë që autoriteti kombëtar kompetent për sigurinë të kryejë dhe të marrë në konsideratë hetime ose verifikime të mëtejshme, nëse vlerësohet e nevojshme.
Autoriteti/enti kontraktor, kur është e përshtatshme, mund t’u japë kandidatëve që ende nuk disponojnë autorizimin ose certifikatën përkatëse të sigurisë një afat shtesë për marrjen e tyre. Kjo mundësi dhe afati përkatës përcaktohen në njoftimin e kontratës.
. Autoriteti/enti kontraktor mund t'i kërkojë autoritetit kombëtar të sigurisë të Shtetit Anëtar të kandidatit ose autoritetit të sigurisë të caktuar nga ai Shtet Anëtar, të verifikojë përputhshmërinë e ambienteve dhe pajisjeve që mund të përdoren, të procedurave industriale dhe administrative që do të ndiqen, të metodave për menaxhimin e informacionit dhe/ose të gjendjes së personelit që ka gjasa të angazhohet për të realizuar kontratën.
 5. Në rastin e kontratave për punë, mallra/pajisje, shërbime, që për arsye sigurie përfshijnë, kërkojnë dhe/ose përmbajnë informacion të klasifikuar, sipas legjislacionit në fuqi, përshtatshmëria, aftësia dhe kapacitetet e operatorit ekonomik për të pasur akses dhe për ta ruajtur e administruar këtë informacion në përputhje me nivelin e klasifikimit të sigurisë, dëshmohen tek autoriteti/enti kontraktor nëpërmjet autorizimit dhe certifikatave të sigurisë, të lëshuara ose tё konfirmuara nga autoriteti përgjegjës për sigurinë e informacionit të klasifikuar.
6. Autoriteti/enti kontraktor njeh certifikatat e sigurisë, të lëshuara nga institucioni përgjegjës në Republikën e Shqipërisë, ose të lëshuara nga autoritetet kompetente të sigurisë të vendeve të NATO-s, BE-së apo shteteve me të cilat Republika e Shqipërisë ka marrëveshje sigurie, por vetëm pasi më parë të jetë bërë konfirmimi i vlefshmërisë së rekordeve përkatëse të këtyre certifikatave nga autoriteti përgjegjës për sigurinë e informacionit të klasifikuar.
7.  Autoriteti/enti kontraktor njeh certifikatat e menaxhimit mjedisor të lëshuara nga autoritetet kompetente të Shteteve Anëtare dhe të vendeve që Bashkimi Evropian i trajton në mënyrë të barabartë me Shtetet Anëtare, si dhe është i detyruar të njohë dokumentet që vërtetojnë zbatimin e masave ekuivalente të menaxhimit mjedisor.

Neni 42
Mbështetja në kapacitetet e subjekteve të tjera

1. Operatori ekonomik, me qëllim plotësimin e kërkesave të përcaktuara nga autoriteti ose enti kontraktor në dokumentet e tenderit, mund të mbështetet në kapacitetet ekonomike e financiare, aftësinë teknike ose profesionale të subjekteve të tjera, pavarësisht natyrës juridike të lidhjeve që ai ka me ta.
2. Operatori ekonomik mund ta shfrytëzojë aftësinë e ndonjë subjekti tjetër për të dëshmuar plotësimin e kushteve në lidhje me kualifikimet arsimore dhe profesionale vetëm nëse subjekti tjetër i kryen punët ose do t’i sigurojë shërbimet për të cilat kërkohet aftësi e tillë.
3. Kur një operator ekonomik dëshiron të mbështetet në kapacitetet e subjekteve të tjera, ai i vërteton autoritetit ose entit kontraktor se do të ketë në dispozicion burimet e nevojshme, duke dorëzuar një angazhim me shkrim të këtyre subjekteve për këtë qëllim.
4. Autoriteti ose enti kontraktor duhet të sigurohet se për subjektin, aftësinë e të cilit e shfrytëzon operatori ekonomik, nuk ekzistojnë shkaqet për skualifikimin ose përjashtimin e tij.
Autoriteti ose enti kontraktor duhet t’i kërkojë operatorit ekonomik që të zëvendësojë subjektin që ndodhet në kushtet e skualifikimit apo të përjashtimit.
5. Nëse operatori ekonomik shfrytëzon aftësi nga subjekti tjetër në lidhje me kushtet që kanë të bëjnë me gjendjen ekonomike dhe financiare, autoriteti ose enti kontraktor mund të kërkojë që operatori ekonomik dhe subjekti të ndërmarrin përgjegjësi solidare për zbatimin e kontratës.
6. Ndërkohë, në rastin kur operatorët ekonomikë mbështeten në kapacitetet e subjekteve të tjera, pasi këta të fundit do të kryejnë furnizimet, punët ose shërbimet, për të cilat kërkohen këto kapacitete, atëherë grupi i operatorëve ekonomikë mund të dorëzojë oferta ose të paraqitet si një kandidat i vetëm.
7. Në rastin e kontratave të punëve, shërbimeve dhe vendosjes ose instalimit në kuadër të një kontrate furnizimi, autoriteti ose enti kontraktor mund të kërkojë që detyra/punë/aspekte kritike të kontratës të përmbushen nga vetë operatori ekonomik ose nga ndonjëri prej anëtarëve të bashkimit të operatorëve ofertues.


Neni 43
Arsyet/kriteret e skualifikimit të kandidatëve ose ofertuesve

1. Autoriteti/enti kontraktor skualifikon nga procedura e përzgjedhjes së fituesve të kontratave në fushën e mbrojtjes dhe sigurisë çdo operator ekonomik kur ka të dhëna se ai është ose ka qenë i dënuar me vendim penal të formës së prerë për ndonjë nga veprat e mëposhtme: 
a) pjesëmarrje në grup të strukturuar kriminal, organizatë kriminale, bandë e armatosur, organizatë terroriste;
b) korrupsion;
c) mashtrim;
ç) pastrim parash ose financim i terrorizmit;
d) vepra me qëllime terroriste, vepra penale të lidhura me veprimtari terroriste, nxitje, ndihmë ose mbështetje për kryerjen e veprave penale me qëllime terroriste;
dh) organizim, drejtim ose financim i veprimtarisë së prodhimit e shitjes së narkotikëve dhe i veprimtarisë së trafikimit të narkotikëve;
e) falsifikim;
ë) keqtrajtim i të miturve, sipas nenit 124/b të Kodit Penal, dhe forma të tjera të trafikimit të qenieve njerëzore. 
Detyrimi për të skualifikuar një operator ekonomik zbatohet edhe kur personi i dënuar me një vendim të formës së prerë ose bashkëshorti/bashkëshortja është anëtar i një organi administrativ, drejtues ose mbikëqyrës i tij, aksionar ose ortak i operatorit ekonomik apo ka kompetenca përfaqësuese vendimmarrjeje ose kontrolluese brenda tij.
2. Autoriteti/enti kontraktor skualifikon nga procedura e përzgjedhjes së fituesve të kontratave në fushën e mbrojtjes dhe sigurisë çdo operator ekonomik, nëse: 
a) ka falimentuar apo është në likuidim, punët/çështjet e tij po administrohen nga një gjykatë, ka bërë marrëveshje me kreditorë, ka pezulluar aktivitetet e biznesit ose është në një situatë të ngjashme, të ardhur si pasojë e një procedure të ngjashme, sipas legjislacionit në fuqi;
b) është subjekt i procedimeve për deklarimin e falimentimit, për një urdhër likuidimi apo administrimi të detyrueshëm nga një gjykatë apo një rregullimi me kreditorë apo ndonjë procedimi të ngjashëm, sipas legjislacionit në fuqi; 
c) nuk ka përmbushur detyrimet e tij në lidhje me pagesën e kontributeve të sigurimeve shoqërore, në përputhje me legjislacionin shqiptar ose me dispozitat e zbatueshme në shtetin e origjinës; 
ç) nuk ka përmbushur detyrimet në lidhje me pagimin e tatimeve, në përputhje me legjislacionin shqiptar ose me dispozitat e zbatueshme në shtetin e origjinës;
d) është dënuar me një vendim gjyqësor që ka fuqinë e res judicata në përputhje me dispozitat ligjore të vendit për çdo vepër penale që lidhet me sjelljen e tij profesionale, siç është, për shembull, shkelja e legjislacionit ekzistues mbi eksportin e pajisjeve të mbrojtjes dhe/ose sigurisë;
dh) është shpallur fajtor për sjellje të rëndë të keqe profesionale të provuar me çdo mjet që autoriteti/enti kontraktor mund të ofrojë, siç është një shkelje e detyrimeve në lidhje me sigurinë e informacionit ose sigurinë e furnizimit gjatë një kontrate të mëparshme;
e) ka paraqitur deklarata të rreme në dhënien e informacionit të kërkuar, sipas neneve 41 deri në 46 të këtij ligji, ose nuk ka dhënë informacionin e kërkuar.
3. Autoriteti/enti kontraktor skualifikon nga procedura e përzgjedhjes së fituesve të kontratave në fushën e mbrojtjes dhe të sigurisë çdo operator ekonomik, nëse ai apo edhe përfaqësuesi i tij ligjor, pronari, aksionarët e tij janë gjetur, mbi bazën e provave apo të informacioneve të vërtetuara, duke përfshirë edhe ato të përfituara nga burimet e mbrojtura me ligj, se përbëjnë rrezik të papranueshëm sigurie apo nuk zotërojnë aftësitë dhe kapacitetet për mbrojtjen e informacionit të klasifikuar, sipas kërkesave të legjislacionit në fuqi.
4. Autoritetet/entet kontraktore duhet të pranojnë si prova të mjaftueshme se asnjë nga rastet e parashikuara në pikën 1 ose në pikën 2, shkronjat “a”, “b”, “c”, “ç” dhe “d”, të këtij neni, nuk zbatohet për operatorin ekonomik:
a) për rastet e parashikuara në pikën 1 dhe në pikën 2, shkronjat “a”, “b” dhe “d”, të këtij neni, një ekstrakt nga regjistri gjyqësor ose, në mungesë të tij, një dokument ekuivalent të lëshuar nga një autoritet kompetent gjyqësor ose administrativ në shtetin e origjinës ose të vendosjes së operatorit ekonomik, që vërteton se nuk ekzistojnë këto shkaqe skualifikimi;
b) për rastet e parashikuara në pikën 2, shkronjat “c” dhe “ç”, të këtij neni, një certifikatë të lëshuar nga autoriteti kompetent i shtetit përkatës.
Kur shteti përkatës nuk lëshon dokumente ose certifikata të tilla, ose kur këto dokumente nuk mbulojnë të gjitha rastet e parashikuara në pikën 1 dhe në pikën 2, shkronjat “a”, “b” dhe “d”, të këtij neni, ato mund të zëvendësohen me një deklaratë nën betim ose, kur legjislacioni i shtetit përkatës nuk parashikon deklaratë nën betim, me një deklaratë solemne të bërë nga personi i interesuar përpara një autoriteti kompetent gjyqësor ose administrativ, një noteri ose një organi kompetent profesional ose tregtar në shtetin e origjinës ose të vendosjes së operatorit ekonomik.
 5. Arsyet e skualifikimit të kandidatëve ose ofertuesve listohen në njoftimin e kontratës që publikohet. 

Neni 44
Përshtatshmëria për të ndjekur veprimtarinë profesionale

1. Nëse një kandidati i kërkohet të regjistrohet në një regjistër tregtar ose profesional në shtetin e tij të origjinës apo të qëndrimit, në mënyrë që të ndjekë veprimtarinë/aktivitetin e tij profesional, atij mund t’i kërkohet të provojë regjistrimin e tij në një regjistër të tillë ose të japë një vetëdeklarim për të.
2. Në procedurat e dhënies së kontratave të shërbimit, nëse kërkohet që kandidatët të kenë një autorizim të veçantë ose të jenë anëtarë të një organizmi të veçantë, në mënyrë që të jenë të aftë të kryejnë shërbimin e caktuar, autoriteti/enti kontraktor mund të kërkojë paraqitjen e autorizimit apo të anëtarësimit përkatës.
3. Ky nen nuk cenon të drejtën e Bashkimit Evropian mbi lirinë e vendosjes dhe lirinë për të ofruar shërbime.

Neni 45
Standardet e sistemeve të menaxhimit të cilësisë

Nëse, në një procedurë prokurimi, nevojitet të vërtetohet përputhshmëria e operatorit ekonomik me standarde të caktuara të menaxhimit të cilësisë, autoriteti/enti kontraktor duhet t’i referohet standardeve vendase/evropiane/të NATO-s, të certifikuara nga organe të pavarura të akredituara në përputhje me standardet evropiane në lidhje me akreditimin dhe certifikimin. Autoritetet/entet kontraktore duhet të njohin certifikatat ekuivalente nga organe të pavarura të akredituara të themeluara në shtete anëtare të Bashkimit Evropian. Ato duhet gjithashtu të pranojnë prova të tjera të sistemeve ekuivalente të menaxhimit të cilësisë nga operatorët ekonomikë.

Neni 46
Standardet e menaxhimit të mjedisit

Nëse autoritetet/entet kontraktore do të kërkojnë respektimin e politikave mjedisore dhe/ose certifikata të lëshuara nga organe të pavarura, që vërtetojnë përputhshmërinë e operatorit ekonomik me standarde të caktuara të menaxhimit të mjedisit, ato duhet t’u referohen Skemës së Menaxhimit dhe Auditimit Mjedisor të Bashkimit Evropian (EMAS) ose standardeve të menaxhimit mjedisor bazuar në standardet përkatëse evropiane ose ndërkombëtare të certifikuara nga organe që veprojnë në përputhje me të drejtën e Bashkimit Evropian ose me standardet përkatëse evropiane apo ndërkombëtare të certifikimit. Ato duhet të njohin certifikatat ekuivalente nga organet e themeluara në shtete anëtare të Bashkimit Evropian. Ato gjithashtu duhet të pranojnë dëshmi të tjera të masave ekuivalente të menaxhimit mjedisor nga operatorët ekonomikë.

Neni 47
Paraqitja dhe pranimi i ofertave

1. Autoriteti/enti kontraktor përcakton në dokumentet e tenderit mënyrën e paraqitjes së ofertave, datën dhe orën e përfundimit të afatit për paraqitjen e tyre dhe, kur ofertat dorëzohen dorazi ose nëpërmjet postës, edhe vendin e paraqitjes së tyre.
2. Kur autoriteti/enti kontraktor jep sqarime ose bën ndryshime në dokumentet e tenderit, ai vepron në përputhje me pikën 7 të nenit 31, të këtij ligji.
3. Vendimi për zgjatjen e afatit përfundimtar u njoftohet menjëherë të gjithë operatorëve ekonomikë që kanë marrë ose aksesuar dokumentet e tenderit.
4. Ofertat paraqiten me shkrim dhe dorëzohen dorazi, nëpërmjet postës ose me mjete elektronike, sipas mënyrës së përcaktuar në dokumentet e tenderit. Ofertat e dorëzuara dorazi ose nëpërmjet postës duhet të jenë të nënshkruara dhe të mbyllura në zarf.
5. Në rastin e procedurave të cilat zhvillohen në formë shkresore, ofertat e paraqitura pas përfundimit të afatit për dorëzimin e tyre nuk pranohen. Ofertat e dorëzuara dorazi ose nëpërmjet postës u kthehen të pahapura ofertuesve që i kanë paraqitur.

Neni 48
Hapja e ofertave

1. Autoriteti/enti kontraktor hap të gjitha ofertat në datën dhe orën e përcaktuar në dokumentet e tenderit, pas përfundimit të afatit për paraqitjen e tyre ose të afatit të zgjatur, sipas rastit. Kur ofertat dorëzohen dorazi ose nëpërmjet postës, në dokumentet e tenderit përcaktohet edhe vendi i hapjes së tyre.
2. Kur ofertat dorëzohen dorazi ose nëpërmjet postës, ofertuesit ose përfaqësuesit e tyre të autorizuar ftohen të marrin pjesë në hapjen e ofertave. Mosparaqitja e tyre nuk pengon hapjen e ofertave. Kur ofertat dorëzohen me mjete elektronike, hapja e tyre kryhet në sistemin e prokurimit elektronik, në përputhje me nenin 24 të këtij ligji dhe me rregullat e prokurimit në fushën e mbrojtjes dhe të sigurisë.
3.. Në rastin e zhvillimit të procedurës me mjete elektronike, autoriteti/enti kontraktor do të hapë të gjitha ofertat/kërkesat për pjesëmarrje në datën, vendin dhe orën e përcaktuar në dokumentet e tenderit, pas përfundimit të afatit përfundimtar për paraqitjen e ofertave/kërkesave për pjesëmarrje ose pas përfundimit të afatit përfundimtar të përcaktuar pas zgjatjes së këtij afati, në përputhje me procedurat e përcaktuara në dokumentet e tenderit.

4.Në rastin eprocedurave që zhvillohen në formë shkresore , autoriteti/enti kontraktor dokumenton procesin e hapjes nëpërmjet mbajtjes së një procesverbali. Emri dhe adresa e ofertuesit, dokumentacioni ligjor dhe çdo dokument tjetër i kërkuar nga autoriteti/enti kontraktor, si dhe çmimi i çdo oferte, lexohen me zë të lartë për personat e pranishëm dhe regjistrohen në procesverbal.
5. Procesverbali duhet t’i vihet menjëherë në dispozicion, në bazë të kërkesës, çdo ofertuesi, ndërsa ofertuesit që ka paraqitur ofertën, por që nuk është i pranishëm ose i përfaqësuar në hapjen e ofertave, duhet t’i dërgohet për njoftim.

Neni 49
Shqyrtimi i ofertave

1. Autoriteti/enti kontraktor, kur e shikon të arsyeshme, u kërkon ofertuesve sqarime për ofertat e tyre, për shqyrtimin, vlerësimin dhe krahasimin sa më të drejtë të këtyre ofertave. Nuk duhet të kërkohet, ofrohet apo lejohet asnjë ndryshim në përmbajtjen e ofertës, përfshirë ndryshimet në çmim apo ndryshime që synojnë të kthejnë një ofertë të pavlefshme në të vlefshme. 
2. Autoriteti/enti kontraktor, pavarësisht nga përcaktimi i pikës 1, të këtij neni, duhet të korrigjojë vetëm gabimet aritmetike, që zbulohen gjatë shqyrtimit të ofertave, me kusht që këto të mos jenë bërë për qëllime mashtrimi. Autoriteti/enti kontraktor njofton menjëherë, për këto korrigjime, ofertuesin, që ka paraqitur ofertën.
3. Autoriteti/enti kontraktor, në zbatim të pikës 4, të këtij neni, vlerëson një ofertë të vlefshme vetëm nëse ajo është në përputhje me të gjitha kërkesat e specifikimet e përcaktuara në njoftimin e kontratës dhe në dokumentet e tenderit. 
4. Autoriteti/enti kontraktor vlerëson një ofertë të vlefshme edhe nëse ajo përmban devijime të vogla, të argumentuara, të cilat nuk ndryshojnë thelbësisht karakteristikat, kushtet dhe kërkesat e tjera, të përcaktuara në dokumentet e tenderit, si edhe gabime shtypi, të cilat mund të korrigjohen pa prekur përmbajtjen e saj.
5. Autoriteti/enti kontraktor nuk e pranon një ofertë kur:
a) ofertuesi nuk është i kualifikuar; 
b) ofertuesi nuk pranon korrigjimin e një gabimi aritmetik, bërë sipas pikës 2, të këtij neni; 
c) oferta e tij nuk përputhet me specifikimet e përcaktuara në dokumentet e tenderit.
6. Autoriteti/enti kontraktor mund t’i ftojë operatorët ekonomikë të plotësojnë ose sqarojnë certifikatat dhe dokumentet e paraqitura në përputhje me nenet 41 deri në 46, të këtij ligji.

Neni 50
Kriteret e përcaktimit të ofertës fituese

1. Oferta fituese duhet të jetë:
a) oferta që, në bazë të kërkesave dhe kritereve të përcaktuara në dokumentet e tenderit, plotëson kërkesat e objektit të prokurimit me çmimin më të ulët;
b) oferta ekonomikisht më e favorshme, bazuar në kritere të ndryshme, të lidhura me objektin e kontratës që prokurohet, si: cilësia, çmimi, cilësitë teknike, karakteristikat estetike, funksionale dhe mjedisore, kostot e funksionimit, kostot gjatë ciklit jetësor, efektshmëria ekonomike, shërbimi pas shitjes dhe asistenca teknike, data dhe periudha e lëvrimit ose periudha e ekzekutimit, siguria e furnizimit, ndërveprueshmëria dhe karakteristikat operacionale, me kusht që këto kritere të jenë objektive dhe jodiskriminuese.
2. Pa cenuar paragrafin e tretë të kësaj pike, në rastin e përmendur në pikën 1, shkronja “b”, autoriteti/enti kontraktor duhet të specifikojë në dokumentacionin e kontratës (njoftimet e kontratës, dokumentet e kontratës, dokumentet përshkruese ose dokumentet mbështetëse) peshën relative që i jep secilit prej kritereve të zgjedhura për të përcaktuar ofertën më të favorshme ekonomikisht.
Peshat mund të shprehen duke parashikuar një diapazon me një shpërndarje maksimale të përshtatshme.
Kur, sipas mendimit të autoritetit/entit kontraktor, pesha nuk është e mundur për arsye të demonstrueshme, autoriteti/enti kontraktor duhet të tregojë në dokumentacionin e kontratës (njoftimet e kontratës, dokumentet e kontratës, dokumentet përshkruese ose dokumentet mbështetëse) kriteret në rend zbritës të rëndësisë.
3. Autoriteti/enti kontraktor vlerëson dhe krahason ofertat e vlefshme për të përcaktuar ofertën fituese, në përputhje me procedurat dhe kriteret e përcaktuara në dokumentet e tenderit. Nuk duhet të përdoret asnjë kriter, që nuk është përfshirë në dokumentet e tenderit. 
4. Autoriteti/enti kontraktor duhet të përgatisë një përshkrim të shkurtër të procesit të vlerësimit, i cili pasqyrohet në procesverbal, në përputhje me nenin 39, të këtij ligji. Në rastin e prokurimit me mjete elektronike, sistemi administron automatikisht të dhënat, vlerësimet dhe komentet mbi to, duke njoftuar, në rrugë elektronike, ofertuesit.
5. Autoriteti/enti kontraktor përcakton ofertën më të mirë pas krahasimit dhe vlerësimit të ofertave.

Neni 51
Ankandi Elektronik

1. Autoritetet/entet kontraktore mund të përdorin ankande elektronike.
Kontratat e shërbimeve dhe kontratat e punëve që kanë si objekt performanca intelektuale, si projektimi i punimeve, nuk mund t’i nënshtrohen ankandit elektronik kur elementet e ofertave nuk mund të renditen duke përdorur metoda automatike vlerësimi.
2. Në procedurat e kufizuara dhe të negociuara me publikimin e një njoftimi kontrate, autoritetet/entet kontraktore mund të vendosin që dhënia e një kontrate të paraprihet nga një ankand elektronik kur specifikimet e kontratës mund të përcaktohen me saktësi.
Në të njëjtat rrethana, një ankand elektronik mund të mbahet me rihapjen e konkurrencës midis palëve në një marrëveshje kuadër në përputhje me nenin 30, pika 9, shkronja “b”, të këtij ligji.
3. Ankandi elektronik do të bazohet:
i. vetëm në çmim, kur kontrata i jepet çmimit më të ulët; ose,
ii. në çmim dhe/ose në vlerat e reja të karakteristikave të ofertave të treguara në dokumentet e kontratës, kur kontrata i jepet ofertës ekonomikisht më të favorshme.
4. Autoritetet/entet kontraktore që vendosin të zhvillojnë një ankand elektronik duhet ta deklarojnë këtë fakt në njoftimin e kontratës.
Dokumentet e kontratës duhet të përfshijnë, ndër të tjera, detajet e mëposhtme:
a) karakteristikat, vlerat e të cilave do të jenë objekt i ankandit elektronik, me kusht që karakteristika të tilla të jenë të matshme dhe të mund të shprehen në shifra ose përqindje;
b) çdo kufizim në vlerat që mund të dorëzohen, pasi ato rrjedhin nga specifikimet që lidhen me objektin e kontratës;
c) informacioni që do t’u vihet në dispozicion ofertuesve gjatë ankandit elektronik dhe, kur është e përshtatshme, kur do t’u vihet në dispozicion atyre;
ç) informacioni përkatës në lidhje me procesin e ankandit elektronik;
d) kushtet sipas të cilave ofertuesit do të jenë në gjendje të ofrojnë dhe, në veçanti, ndryshimet minimale që, kur është e përshtatshme, do të kërkohen gjatë ofrimit;
dh) informacionin përkatës në lidhje me pajisjet elektronike të përdorura dhe rregullimet dhe specifikimet teknike për lidhje.
5. Para se të vazhdohet me një ankand elektronik, autoritetet/entet kontraktore duhet të bëjnë një vlerësim të plotë fillestar të ofertave në përputhje me kriterin/kriteret e përcaktuara të dhënies së kontratës dhe me peshën e përcaktuar për to.
Të gjithë ofertuesit që kanë paraqitur oferta të pranueshme duhet të ftohen njëkohësisht me mjete elektronike të paraqesin çmime dhe/ose vlera të reja; ftesa duhet të përmbajë të gjithë informacionin përkatës në lidhje me lidhjen individuale me pajisjet elektronike që përdoren dhe duhet të deklarojë datën dhe orën e fillimit të ankandit elektronik. Ankandi elektronik mund të zhvillohet në një numër fazash të njëpasnjëshme.
Ankandi elektronik nuk mund të fillojë më herët se dy ditë pune pas datës në të cilën dërgohen ftesat.
6. Kur kontrata do të jepet në bazë të ofertës ekonomikisht më të favorshme, ftesa shoqërohet me rezultatin e vlerësimit të plotë të ofertuesit përkatës, të kryer në përputhje me peshën relative të kritereve, të përcaktuar sipas nenit 50, pika 2, të këtij ligji.
Ftesa duhet të përcaktojë gjithashtu formulën matematikore që do të përdoret në ankandin elektronik për të përcaktuar rirenditjet automatike në bazë të çmimeve dhe/ose vlerave të reja të paraqitura. 
Kjo formulë duhet të përfshijë peshën e të gjitha kritereve të përcaktuara për të përcaktuar ofertën më të favorshme ekonomikisht, siç tregohet në njoftimin e kontratës ose në specifikime; për këtë qëllim, megjithatë, çdo diapazon duhet të reduktohet paraprakisht në një vlerë të specifikuar.
Kur autorizohen variante, duhet të sigurohet një formulë e veçantë për secilin variant.
7. Gjatë çdo faze të ankandit elektronik, autoriteti/enti kontraktor u komunikon menjëherë të gjithë ofertuesve të paktën informacionin e nevojshëm, që u mundëson atyre të përcaktojnë renditjen e tyre relative në çdo moment. Autoriteti/enti kontraktor mund të komunikojë edhe informacione të tjera për çmimet ose vlerat e paraqitura, kur kjo është parashikuar në dokumentet e kontratës, si dhe numrin e pjesëmarrësve në fazën përkatëse të ankandit. Në asnjë rast nuk bëhet i ditur identiteti i ofertuesve gjatë zhvillimit të ankandit elektronik.
8. Autoriteti/enti kontraktor e mbyll ankandin elektronik në një ose disa nga mënyrat e mëposhtme:
a) në datën dhe orën e përcaktuar paraprakisht në ftesën për pjesëmarrje në ankand;
b) kur nuk paraqiten më çmime ose vlera të reja që plotësojnë kërkesat për ndryshimet minimale. Në këtë rast, në ftesën për pjesëmarrje përcaktohet afati që duhet të kalojë nga paraqitja e çmimit ose vlerës së fundit deri në mbylljen e ankandit;
c) pas përfundimit të të gjitha fazave të ankandit, të përcaktuara në ftesën për pjesëmarrje.
Kur ankandi mbyllet sipas shkronjës “c”, vetëm ose së bashku me mënyrën e parashikuar në shkronjën “b”, ftesa për pjesëmarrje përcakton kalendarin e zhvillimit të secilës fazë.
9. Pas mbylljes së ankandit elektronik, autoriteti/enti kontraktor jep kontratën në përputhje me nenin50 të këtij ligji, bazuar në rezultatet e ankandit. Ankandi elektronik nuk përdoret në mënyrë të parregullt ose me qëllim parandalimin, kufizimin apo shtrembërimin e konkurrencës, si dhe nuk mund të përdoret për të ndryshuar objektin e kontratës, të përcaktuar në njoftimin e kontratës dhe në dokumentet e kontratës.

Neni 52
Ofertat anomalisht të ulëta 

1. Kur autoriteti/enti kontraktor vëren se një ose më shumë oferta për kontratat e mallrave, punëve apo shërbimeve janë anomalisht të ulëta, përpara se t’i refuzojë, i kërkon ofertuesit përkatës të paraqesë me shkrim, brenda një afati të mjaftueshëm dhe proporcional me kompleksitetin e kontratës dhe natyrën e shpjegimeve të kërkuara, sqarime për elementet e ofertës që ai i konsideron të rëndësishme, të cilat mund të lidhen në veçanti me:
a) ekonominë e metodës së ndërtimit, procesit të prodhimit ose të shërbimeve të ofruara;
b) zgjidhjet teknike të përzgjedhura dhe/ose kushtet jashtëzakonisht të favorshme që disponon ofertuesi për kryerjen e punimeve ose furnizimin e mallrave apo të shërbimeve;
c) origjinalitetin e punëve, mallrave apo shërbimeve të propozuara nga ofertuesi;
ç) respektimin e detyrimeve që lidhen me mbrojtjen e punësimit dhe kushtet e punës në vendin ku do të kryhen punimet ose do të ofrohen mallrat apo shërbimet;
d) mundësinë e përfitimit të ndihmës shtetërore nga ofertuesi.
2. Autoriteti/enti kontraktor verifikon elementet e ofertës, duke u konsultuar me ofertuesin dhe duke marrë në konsideratë provat e paraqitura prej tij. Autoriteti/enti kontraktor mund ta refuzojë ofertën kur, edhe pas shqyrtimit të shpjegimeve dhe provave të paraqitura, nuk bindet për rregullsinë e saj.
3. Kur autoriteti/enti kontraktor konstaton se një ofertë është anomalisht e ulët për shkak se ofertuesi ka përfituar ndihmë shtetërore, oferta mund të refuzohet vetëm për këtë arsye, pas konsultimit me ofertuesin, kur ky i fundit nuk provon, brenda një afati të mjaftueshëm të caktuar nga autoriteti/enti kontraktor, se ndihma është dhënë në mënyrë të ligjshme.
, Kur autoriteti/enti kontraktor refuzon një ofertë për këtë shkak, informon Komisionin Evropian.

Neni 53
Sigurimi i ofertës dhe sigurimi i kontratës

1. Gjatë zhvillimit të procedurave të prokurimit në fushën e mbrojtjes dhe të sigurisë, autoriteti/enti kontraktor kërkon nga ofertuesit/kontraktorët, respektivisht, sigurimin e ofertës dhe sigurimin e kontratës.
2. Rastet e sigurimit të ofertës dhe të kontratës përcaktohen në rregullat e prokurimit në fushën e mbrojtjes dhe të sigurisë, të miratuara me vendim të Këshillit të Ministrave.
3. Sigurimi i ofertës garanton autoritetin/entin kontraktor nga veprime të papërgjegjshme të ofertuesit (tërheqjes ose ndryshimit të ofertës pas afatit përfundimtar për paraqitjen e tyre, refuzimit për nënshkrimin e kontratës së prokurimit kur autoriteti/enti kontraktor e kërkon një gjë të tillë).
4. Sigurimi i kontratës garanton autoritetin/entin kontraktor në rastet e shkeljes së kontratës. Ofertuesi i përzgjedhur si fitues duhet t’i dorëzojë autoritetit/entit kontraktor një sigurim kontrate prej 10 për qind të vlerës së saj. Sigurimi i kontratës ka formën e një depozite apo garancie, të lëshuar nga një bankë ose një shoqëri sigurimi, e licencuar nga shteti për të ushtruar këtë veprimtari.

KREU VI
KUSHTE PËR KRYERJEN E KONTRATAVE

Neni 54
Kushte të veçanta për kryerjen e kontratave

1. Autoritetet/entet kontraktore mund të përcaktojnë kushtet e veçanta në lidhje me zbatimin e një kontrate, me kusht që këto të jenë të lidhura me objektin e kontratës, të jenë në përputhje me legjislacionin në fuqi dhe të mos jenë drejtpërdrejt apo tërthorazi diskriminuese.
2. Autoriteti/enti kontraktor duhet të përcaktojë kushtet e veçanta, të përmendura në pikën 1, të këtij neni, në njoftimin e kontratës në fushën e mbrojtjes dhe të sigurisë, dokumentet e kontratës, dokumentet përshkruese apo dokumentet mbështetëse.
3. Këto kushte mund të kenë të bëjnë, në veçanti, me nënkontraktimin ose të synojnë të sigurojnë sigurinë e informacionit të klasifikuar dhe sigurinë e furnizimit të kërkuar nga autoriteti/enti kontraktor, në përputhje me nenet 10, 58 dhe 59, ose të marrin në konsideratë aspektet mjedisore ose sociale.

Neni 55
Detyrimet që lidhen me taksat, mbrojtjen e mjedisit, dispozitat për mbrojtjen e punësimit dhe kushtet e punës

1. Autoriteti/enti kontraktor mund të përcaktojë në dokumentet e kontratës organin ose organet nga të cilat kandidati ose ofertuesi mund të marrë informacionin e nevojshëm mbi detyrimet që lidhen me taksat, mbrojtjen e mjedisit, dispozitat për mbrojtjen e punësimit dhe kushtet e punës, të cilat janë në fuqi në shtetin, rajonin, zonën ose në një shtet të tretë ku do të kryhen punimet ose do të ofrohen shërbimet dhe që do të zbatohen gjatë ekzekutimit të kontratës.
2. Autoriteti/enti kontraktor që jep informacionin e përmendur në pikën 1 të këtij neni u kërkon ofertuesve të deklarojnë se, gjatë hartimit të ofertës së tyre, kanë marrë parasysh detyrimet që lidhen me mbrojtjen e punësimit dhe kushtet e punës, të cilat janë në fuqi në shtetin, rajonin ose zonën ku do të kryhen punimet ose do të ofrohen shërbimet.
Ky parashikim nuk cenon zbatimin e nenit 52 të këtij ligji për shqyrtimin e ofertave anomalisht të ulëta.

Neni 56
Mbikëqyrja e zbatimit të kontratës
1. Autoriteti/enti kontraktor mund të përcaktojë kushte të veçanta për zbatimin e kontratës, me kusht që ato të jenë të ligjshme dhe të përfshira në njoftimin e kontratës ose në dokumentet e tenderit, si dhe të jenë në përputhje me specifikimet teknike dhe operacionale të projektit/kontratës.
2. Kushtet që rregullojnë zbatimin e kontratës duhet të kenë natyrë jodiskriminuese dhe të jenë në përputhje me objektin e kontratës.
3. Gjatë zbatimit të kontratës, autoriteti/enti kontraktor dhe organet e tjera shtetërore të autorizuara me ligj mund të mbikëqyrin veprimtarinë e kontraktorit ose nënkontraktorit, vendin e zbatimit, afatet dhe cilësinë e punëve, mallrave ose shërbimeve, në përputhje me kushtet e kontratës, legjislacionin në fuqi dhe nivelin e klasifikimit.
4. Përmbushja e detyrimeve kontraktore dhe mbikëqyrja e zbatimit të kontratës në tërësi është detyrë e strukturës/sektorit të krijuar pranë autoritetit/entit kontraktor për këtë qëllim. Kjo strukturë/sektor vlerëson zbatimin e detyrimeve kontraktore sipas fazave të zbatimit të kontratës dhe përgatit raportin përkatës për titullarin e autoritetit/entit kontraktor, për fazën në të cilën ndodhet zbatimi i kontratës. Gjatë zbatimit të kontratës, kjo strukturë raporton gjithashtu pranë autoriteteve kompetente për transferimet e mallrave dhe pajisjeve ushtarake dhe me përdorim të dyfishtë. Në çdo rast, struktura raporton brenda 5 ditëve nga marrja e informacionit me shkrim nga përdoruesi përfundimtar dhe/ose strukturat vartëse.
Në përfundim të kontratës, kjo strukturë/sektor përgatit një raport përmbledhës për titullarin e autoritetit/entit kontraktor mbi korrektësinë dhe cilësinë e zbatimit të kontratës. Një kopje e këtij raporti i vihet në dispozicion edhe kontraktorit, me kërkesën e tij.
5. Autoriteti/enti kontraktor, për kontrollin dhe testimin e mallrave, mund të blejë shërbime konsulence nga struktura të pavarura, me përvojë dhe të licencuara në fushën përkatëse.


Neni 57
Mbrojtja e sigurisë së informacionit të klasifikuar gjatë zbatimit të kontratës

1. Palët, gjatë zbatimit të kontratës, janë të detyruara që të zbatojnë tërësinë e masave për sigurinë e informacionit të klasifikuar, sipas kërkesave të legjislacionit në fuqi.
2. Mospërmbushja e detyrimeve për zbatimin e kërkesave për sigurinë e informacionit të klasifikuar nga kontraktori apo nënkontraktori përbën shkak për zgjidhjen e njëanshme dhe të menjëhershme të kontratës në fushën e mbrojtjes dhe të sigurisë që përmban informacion të klasifikuar nga autoriteti/enti kontraktor. 
3. Mospërmbushja e standardeve dhe e masave të sigurisë, të përcaktuara më parë në dakordësi me operatorët ekonomikё, në zbatim të një kontrate në fushën e mbrojtjes dhe të sigurisë që përmban informacion të klasifikuar, përbën shkak që autoriteti/enti kontraktor të bëjë zgjidhjen e njëanshme dhe të menjëhershme të kësaj kontrate në fushën e mbrojtjes dhe të sigurisë që përmban informacion të klasifikuar.
4. Nëse, gjatë zbatimit të kësaj kontrate në fushën e mbrojtjes dhe të sigurisë që përmban informacion të klasifikuar, kontraktorit i hiqet CSI-ja nga autoriteti/enti kompetent i sigurisë, autoriteti/enti kontraktor bën zgjidhjen e njëanshme dhe të menjëhershme të kësaj kontrate në fushën e mbrojtjes dhe të sigurisë që përmban informacion të klasifikuar, në çdo fazë të zbatimit të saj.
5. Në rastet kur, gjatë zbatimit të kontratës në fushën e mbrojtjes dhe të sigurisë që përmban informacion të klasifikuar, kontraktorit i mbaron afati i vlefshmërisë së CSI-së dhe autoriteti kompetent i sigurisë nuk lëshon CSI për kontraktorin, autoriteti/enti kontraktor bën zgjidhjen e njëanshme dhe të menjëhershme të kësaj kontrate në fushën e mbrojtjes dhe të sigurisë që përmban informacion të klasifikuar, në çdo fazë të zbatimit të saj.

Neni 58
Siguria e furnizimit

1. Autoriteti/enti kontraktor përcakton në njoftimin e kontratës në fushën e mbrojtjes dhe të sigurisë, në dokumentet e kontratës, dokumentet përshkruese ose dokumentet mbështetëse, kërkesat për sigurinë e furnizimit.
2. Autoriteti/enti kontraktor mund të kërkojë që oferta të përmbajë, ndër të tjera, të dhënat në lidhje me sigurinë e furnizimit, si më poshtë: 
a) dokumentacion i demonstruar në mënyrë të pranueshme që ofertuesi do të jetë në gjendje për të respektuar detyrimet e tij në lidhje me eksportin, transferimin dhe tranzitimin e mallrave të lidhura me kontratë; 
b) tregues të ndonjë kufizimi të autoritetit/entit kontraktor në lidhje me zbulimin, transferimin ose përdorimin e produkteve dhe shërbimeve apo çdo rezultat të këtyre produkteve e shërbimeve, të cilat do të dalin nga kontrolli i eksportit ose masat e sigurisë; 
c) dokumentacion i treguar se organizimi dhe vendndodhja e zinxhirit të furnizimit të operatorit ekonomik do të lejojë që ato të jenë në përputhje me kërkesat e autoritetit/entit kontraktor në lidhje me sigurinë e furnizimit, të përcaktuara në dokumentet e kontratës, dhe një angazhim për të siguruar që ndryshimet e mundshme në furnizimin e saj zinxhir gjatë zbatimit të kontratës nuk do të ndikojnë negativisht përputhjen me këto kërkesa; 
ç) një angazhim nga ofertuesi që të krijojë dhe/ose ruajë kapacitetin e kërkuar për të përmbushur nevojat shtesë të kërkuara nga autoriteti/enti kontraktor si rezultat i një krize, sipas termave dhe kushteve të rëna dakord; 
d) çdo dokument mbështetës të marrë nga autoritetet kombëtare të ofertuesit në lidhje me plotësimin e nevojave shtesë të kërkuara nga autoriteti/enti kontraktor si rezultat i një krize; 
dh) një angazhim nga ofertuesi për kryerjen, mirëmbajtjen, modernizimin apo përshtatjen e furnizimeve të mbuluara nga kontrata; 
e) një angazhim nga ofertuesi që të informojë autoritetin/entin kontraktor në kohën e duhur për çdo ndryshim në organizatë, zinxhirin e furnizimit apo strategji industriale që mund të ndikojnë në detyrimet e tij kundrejt autoritetit/entit kontraktor; 
ë) një angazhim nga ofertuesi që t’i sigurojë autoritetit/entit kontraktor, në bazë të termave dhe kushteve të rëna dakord, të gjitha mjetet e nevojshme, të veçanta, për prodhimin e pjesëve rezervë, përbërëse, dhe pajisjeve të veçanta të testimit, duke përfshirë vizatimet teknike, skicimet, licencat dhe udhëzimet për përdorim, në rast se asnjë njeri i vetëm nuk është në gjendje t’i ofrojnë këto furnizime.
3. Kur autoriteti/enti kontraktor vlerëson se ofertuesi nuk i plotëson kërkesat për sa i përket sigurisë së furnizimit të përmendur në këtë nen, vendos, sipas rastit, skualifikimin e tij nga procedura ose zgjidhjen e kontratës, duke theksuar arsyet e vendimit të tij.
4. Ofertuesit nuk mund t’i kërkohet të sigurojë një angazhim nga një shtet, kur ky angazhim do të cenonte lirinë e atij shteti për të zbatuar kriteret e veta kombëtare për licencimin e eksportit, transferimit ose tranzitit, në përputhje me të drejtën ndërkombëtare ose të Bashkimit Evropian, sipas rastit, dhe duke marrë parasysh rrethanat që ekzistojnë në kohën e marrjes së vendimit për licencim.

KREU VII
NËNKONTRAKTIMI

Neni 59
Nënkontraktimi

1. Ofertuesi fitues është i lirë të zgjedhë nënkontraktorët për nënkontratat që nuk përfshihen në kërkesën e parashikuar në pikën 3 të këtij neni, pa cenuar parashikimet e pikës 4 të këtij neni. Autoriteti/enti kontraktor nuk mund t’i kërkojë ofertuesit fitues të diskriminojë nënkontraktorët e mundshëm për shkak të kombësisë.
2. Autoriteti/enti kontraktor, në njoftimin e kontratës ose në dokumentet e tenderit, u kërkon ofertuesve të tregojnë në ofertat e tyre pjesën e kontratës, të shprehur në përqindje, që synojnë t’ua nënkontraktojnë palëve të treta, nënkontraktorët e propozuar dhe objektin e nënkontratave për të cilat ata propozohen.
3.  Autoriteti/enti kontraktor që vendos një detyrim të tillë për nënkontraktimin duhet ta shprehë këtë përqindje minimale në formën e një intervali vlerash, që përfshin një përqindje minimale dhe një përqindje maksimale. Përqindja maksimale nuk mund të tejkalojë 30 % të vlerës së kontratës.
Një interval i tillë duhet të jetë proporcional me objektin dhe vlerën e kontratës, si dhe me natyrën e sektorit industrial të përfshirë, duke përfshirë nivelin e konkurrencës në atë treg dhe kapacitetet përkatëse teknike të bazës industriale.
Çdo përqindje e nënkontraktimit që përfshihet brenda intervalit të vlerave të përcaktuara nga autoriteti/enti kontraktor do të konsiderohet se përmbush kërkesën për nënkontraktim të përcaktuar në këtë pikë. Megjithatë, ofertuesit mund të propozojnë të nënkontraktojnë një pjesë të vlerës totale që tejkalon intervalin e kërkuar nga autoriteti/enti kontraktor.
Ofertuesi i suksesshëm do të lidhë nënkontrata që korrespondojnë me përqindjen që autoriteti/enti kontraktor i kërkon atij të nënkontraktojë, në përputhje me dispozitat e këtij kreu.
4. Autoriteti/enti kontraktor miraton nënkontraktorët e propozuar përpara lidhjes së nënkontratës me ofertuesin fitues, në përputhje me dispozitat e këtij ligji dhe pa cenuar parimet e përcaktuara në pikën 1 të këtij neni. Kur refuzon miratimin e një nënkontraktori të propozuar, autoriteti/enti kontraktor e bazon vendimin vetëm në kriteret e zbatuara për përzgjedhjen e ofertuesve për kontratën kryesore.
5. Dispozitat e këtij neni nuk prekin përgjegjësitë kryesore të operatorit ekonomik ndaj autoritetit/entit kontraktor, për të cilin nënkontraktorët mbeten palë e tretë, kundrejt marrëdhënies kontraktuale ndërmjet operatorit ekonomik dhe nënkontraktorëve të tij/saj dhe duke e lënë operatorin ekonomik kryesor përgjegjës për zbatimin e të gjithë kontratës, pavarësisht se një pjesë e saj zbatohet nga nënkontraktorët

Neni 60
Rregullat e zbatueshme për nënkontratat e dhëna nga ofertuesit fitues që nuk janë autoritete/ ente kontraktore

1. Ofertuesit fitues që nuk janë autoritete/ ente kontraktore, kur u japin nënkontrata palëve të treta, zbatojnë rregullat e përcaktuara në nenet 61 deri në 63, të këtij ligji.
2. Për qëllime të pikës 1, të këtij neni, bashkimet e operatorëve ekonomikë të krijuara për të marrë kontratën, ose ndërmarrjet e lidhura me to, nuk do të konsiderohen palë të treta.
3. Ofertuesi fitues përfshin në ofertë listën e plotë të ndërmarrjeve të përmendura në pikën 2, të këtij neni. Kjo listë përditësohet pas çdo ndryshimi në marrëdhëniet ndërmjet këtyre ndërmarrjeve.

Neni 61
Parimet për nënkontratat e lidhura nga ofertuesit fitues që nuk janë autoritete/ente kontraktore

Ofertuesi fitues do të veprojë në mënyrë transparente dhe do të trajtojë të gjithë nënkontraktorët në mënyrë të barabartë dhe jo diskriminuese.

Neni 62
Pragjet monetare dhe rregullat e publikimit për nënkontratat e lidhura nga ofertuesit fitues që nuk janë autoritete/ente kontraktore

1.	Kur ofertuesi fitues, i cili nuk është autoritet/ent kontraktor, jep një nënkontratë, vlera e përllogaritur e së cilës, pa TVSH, është e barabartë ose më e lartë se kufiri i lartë monetar i përcaktuar sipas nenit 20 të këtij ligji, ai bën të njohur qëllimin për dhënien e saj nëpërmjet publikimit të një njoftimi për nënkontraktim.
2.	Njoftimet për nënkontraktimet do të përfshijnë informacionet të cilat do të përcaktohen me vendim të Këshillit të Ministrave dhe çdo informacion tjetër të konsideruar të dobishëm për ofertuesin e fitues, nëse është e nevojshme, me miratimin e autoritetit/entit kontraktor. 
Njoftimet e nënkontraktimit do të hartohen në përputhje me formularin standard të miratuar nga Komisioni Evropian. 
3.	Njoftimet për nënkontraktimet do të publikohen në përputhje me nenin 35, të këtij ligji.
4.	Nuk do të kërkohet njoftim nën-kontraktimi nëse një nënkontratë përmbush kushtet e nenit 30, të këtij ligji.
5.	Në përputhje me nenin 35, të këtij ligji ofertuesit fitues mund të publikojnë njoftimet e nënkontraktimit për të cilat nuk kërkohet reklamim.
6.	Ofertuesi fitues mund të përmbushë kërkesën për nënkontraktim të parashikuar në nenin59, të këtij ligji, duke dhënë nënkontrata në bazë të një marrëveshjeje kuadër të lidhur në përputhje me nenet 61 dhe 63 dhe me pikat 1 deri në 5 të këtij neni.
Nënkontratat e bazuara në një marrëveshje të tillë kuadër jepen brenda kufijve dhe kushteve të përcaktuara në marrëveshjen kuadër dhe vetëm operatorëve ekonomikë që kanë qenë fillimisht palë në të. Gjatë dhënies së nënkontratave, kushtet e tyre duhet të jenë në përputhje me kushtet e marrëveshjes kuadër.
Kohëzgjatja e marrëveshjes kuadër nuk mund të kalojë shtatë vjet, përveçse në rrethana të jashtëzakonshme, të përcaktuara duke marrë parasysh jetëgjatësinë e pritshme të shërbimit të mallrave, instalimeve ose sistemeve përkatëse, si dhe vështirësitë teknike që mund të shkaktojë ndryshimi i furnizuesit.
Marrëveshjet kuadër nuk mund të përdoren në mënyrë të papërshtatshme ose me qëllim pengimin, kufizimin apo shtrembërimin e konkurrencës.
7. Për dhënien e nënkontratave, vlera e përllogaritur e të cilave, pa TVSH, është më e ulët se kufiri i lartë monetar i përcaktuar sipas nenit 20 të këtij ligji, ofertuesi fitues zbaton parimet e transparencës dhe konkurrencës, të parashikuara në nenin 3 të këtij ligji.
8.   Për përllogaritjen e vlerës së parashikuar të nënkontratave do të zbatohet neni21.

Neni 63
Kriteret për përzgjedhjen cilësore të nënkontraktorëve për nënkontratat e lidhura nga ofertuesit fitues që nuk janë autoritete/ente kontraktore
[bookmark: _GoBack]
1. Në shpalljen për nën-kontraktim, ofertuesi fitues do të paraqesë kriteret për përzgjedhjen cilësore të përshkruar nga autoriteti/enti kontraktor, si dhe çdo kriter tjetër që ai mund të zbatojë për përzgjedhjen cilësore të nënkontraktorëve. Të gjitha këto kritere duhet të jenë objektive, jo diskriminuese dhe në përputhje me kriteret e zbatuara nga autoriteti/enti kontraktor për përzgjedhjen e ofertuesve për kontratën kryesore. Kapacitetet e kërkuara duhet të lidhen direkt me objektin e nënkontratës dhe nivelet e aftësive të kërkuara për të qenë proporcionale me të.
2. Ofertuesit fitues nuk i kërkohet të nënkontraktojë, nëse provon, në mënyrë të pranueshme për autoritetin/entin kontraktor, se asnjë prej nënkontraktorëve pjesëmarrës në konkurrim ose prej ofertave të propozuara prej tyre nuk përmbush kriteret e përcaktuara në njoftimin e nënkontraktimit dhe se përzgjedhja e tyre do ta pengonte ofertuesin fitues të përmbushte kërkesat e përcaktuara në kontratën kryesore.

Neni 64
Rregullat e zbatueshme për nënkontratat e dhëna nga ofertuesit e fitues që janë autoritete/ente kontraktore

Kur ofertuesit fitues janë autoritete/ente kontraktore, ata zbatojnë dispozitat për kontratat kryesore të përcaktuara në nenet 1-59të këtij ligji, kur japin nënkontrata.

KREU VIII
PROCEDURAT E ANKIMIT ADMINISTRATIV

Neni 65
Procedura e ankimit administrativ

1. Çdo operator ekonomik, i cili ka ose ka pasur interes në një procedurë prokurimi sipas këtij ligji dhe kur është dëmtuar ose rrezikohet të dëmtohet nga vendimmarrja e autoritetit/entit kontraktor, për të cilin pretendon se është marrë në kundërshtim me këtë ligj, ka të drejtë të ankohet pranë Komisionit të Prokurimit Publik.
Kandidatët do të konsiderohen palë të interesuara edhe në rastet kur autoriteti/enti kontraktor nuk ka arsyetuar refuzimin e kërkesës së tyre për pjesëmarrje, përpara shpalljes/dërgimit/publikimit të njoftimit të fituesit.
2. Në rastin e ankesave për dokumentet e tenderit në procedurat e prokurimit mbi kufirin e lartë monetar, operatorët ekonomikë kanë të drejtë të ankohen brenda 10 ditëve, nga:
a) dita e nesërme e publikimit të njoftimit të kontratës në buletinin e njoftimeve publike për fazën e parë parakualifikimi;
b) dita e nesërme e dërgimit të ftesës për ofertë / njohjes me dokumentet e tenderit në kuadër të zhvillimit të fazës së dytë për secilën procedurë.
Në procedurat e prokurimit nën kufirin e lartë monetar, ky afat është 7 ditë.
3. Në rastin e ankesave për vendimin e vlerësimit të kërkesave për pjesëmarrje në fazën e parë të parakualifikimit, për vendimin e vlerësimit të ofertave në fazën e dytë dhe në rastet e anulimit të procedurës, në procedurat e prokurimit mbi kufirin e lartë monetar, operatorët ekonomikë kanë të drejtë të ankohen brenda 10 ditëve, nga:
a) dita e nesërme e marrjes dijeni për vendimin e autoritetit/entit kontraktor mbi vlerësimin e kërkesave për pjesëmarrje në fazën e parë të parakualifikimit;
b) dita e nesërme e publikimit të njoftimit të fituesit ose publikimit të njoftimit të anulimit të procedurës;
Në procedurat e prokurimit nën kufirin e lartë monetar, ky afat është 7 ditë.
4. Një kopje me shkrim e ankesës i dërgohet, detyrimisht, për dijeni, edhe autoritetit/entit kontraktor. Me marrjen e dijenisë në lidhje me ankesën e paraqitur, autoriteti/enti kontraktor pezullon vazhdimin e procedurës së prokurimit deri në shqyrtimin plotësisht të ankesës, përfshirë dhe nxjerrjen e një vendimi nga Komisioni i Prokurimit Publik.
5. Ankesa në Komisionin e Prokurimit Publik bëhet me shkrim, sipas formularit përkatës, ku shënohen emri dhe adresa e ankuesit, referimi për procedurën konkrete dhe baza ligjore, ku ankuesi pretendon për shkeljet, duke e shoqëruar atë me dokumentacionin dhe provat përkatëse, për të cilat ai mendon se mbështesin ankimin e tij. Elementet e mësipërme janë të domosdoshme për shqyrtimin e ankesës. 
6. Me marrjen e ankesës me shkrim të ankuesit, Komisioni i Prokurimit Publik përgjigjet me shkrim lidhur me përmbushjen e elementeve formale të ankimit, brenda 5 ditëve, duke filluar nga dita e nesërme e punës. Brenda 5 ditëve, nga vendimi për plotësimin e elementëve formalë, komisioni i prokurimit publik i kërkon informacion apo dokumentacion autoritetit/entit kontraktor. Ky i fundit ka detyrimin t’i përgjigjet kërkesës së komisionit të prokurimit publik brenda 5 ditëve, nga marrja e saj.
Komisioni i Prokurimit Publik merr vendim jo më vonë se 20 ditë, pas marrjes së informacionit apo dokumentacionit të kërkuar. 
Përjashtimisht, nëse Komisioni i Prokurimit Publik, për shkaqe të ligjshme, nuk arrin të marrë një vendim brenda afatit 20-ditor, ai duhet t’u bëjë të ditur palëve në proces arsyet e mosmarrjes së këtij vendimi. Nga ky moment, brenda 15 ditëve, Komisioni i Prokurimit Publik ka detyrimin të dalë me vendimin përfundimtar për shqyrtimin e ankesës.
7. Procedura e rishikimit administrativ dhe vendimmarrja e Komisionit të Prokurimit Publik në përfundim të shqyrtimit të ankesës bëhen në përputhje me parashikimet përkatëse në këtë ligj, ligjin për prokurimin publik dhe legjislacionin përkatës në fushën e mbrojtjes dhe sigurisë. 
8. Në çdo rast, gjatë procedurës së rishikimit administrativ, Komisioni i Prokurimit Publik duhet të mbajë në konsideratë detyrimet ligjore për trajtimin e informacionit të klasifikuar.
9. Komisioni i Prokurimit Publik duhet të garantojë një nivel të mjaftueshëm konfidencialiteti të informacionit të klasifikuar ose informacionit tjetër të përmbajtur në dosjet e transmetuara nga palët, dhe të veprojë në përputhje me interesat e mbrojtjes dhe/ose sigurisë gjatë gjithë procedurës.
Aksesi në këtë informacion u lejohet vetëm personave të autorizuar sipas legjislacionit për informacionin e klasifikuar. Komisioni i Prokurimit Publik zbaton masa të posaçme sigurie për regjistrimin e ankesave, marrjen e dokumenteve dhe ruajtjen e dosjeve, duke garantuar të drejtën e palëve për mbrojtje dhe të drejtën për një proces të rregullt ligjor.
10. Ndaj vendimit të Komisionit të Prokurimit Publik palët në proces dhe personat e interesuar kanë të drejtë të ankohen në gjykatën përkatëse, që shqyrton mosmarrëveshjet administrative. Ankimi në gjykatë nuk pezullon procedurat konkurruese, lidhjen e kontratës apo ekzekutimin e detyrimeve mes palëve.
11. Çdo ankesë në Komisionin e Prokurimit Publik bëhet kundrejt pagesës. Rregullat dhe tarifat e pagesës përcaktohen me vendim të Këshillit të Ministrave.

Neni 66
Periudha e pritjes

1. Me qëllimin për t’u siguruar palëve të interesuara kohën e nevojshme për ankim, autoriteti/enti kontraktor nuk mund të nënshkruajë kontratën me fituesin e procedurës së prokurimit pa kaluar një periudhë prej:
a) të paktën 10 ditë kalendarike, në rastin e procedurave të prokurimit mbi kufirin e lartë monetar;
b) të paktën 7 ditë kalendarike, në rastin e procedurave të prokurimit nën kufirin e lartë monetar;
c) të paktën 7 ditë kalendarike në rastin e prokurimeve të thjeshtuara.
2. Ofertuesit do të konsiderohen të interesuar nëse nuk janë përjashtuar ende përfundimisht. Një përjashtim është përfundimtar nëse u është njoftuar ofertuesve të interesuar dhe ose është konsideruar i ligjshëm nga një organ i pavarur shqyrtimi ose nuk mund t'i nënshtrohet më një procedure shqyrtimi.
Kandidatët do të konsiderohen të interesuar nëse autoriteti/enti kontraktor nuk ka vënë në dispozicion informacion në lidhje me refuzimin e aplikimit të tyre para njoftimit të vendimit të dhënies së kontratës te ofertuesit e interesuar.
Komunikimi i vendimit të dhënies së kontratës për secilin ofertues dhe kandidat të interesuar duhet të shoqërohet me sa vijon:
a) një përmbledhje e arsyeve përkatëse siç përcaktohet në nenin 39, pika 2, duke respektuar kufizimet e parashikuara në nenin 39, pika 3, dhe,
b) periudha e pritjes që zbatohet në përputhje me dispozitat e këtij ligji.
3. Periudha e pritjes, e parashikuar në pikën 1 të këtij neni, nuk zbatohet në rastin e:
a) procedurave me negocim, pa shpallje paraprake të njoftimit të kontratës;
b) procedurave ku ofertuesi fitues është i vetmi ofertues i interesuar dhe nuk ka kandidatë të interesuar;
c) kontratave të bazuara në një marrëveshje kuadër.
4. Kur zbatohet përjashtimi i parashikuar në pikën 3, shkronja “c”, të këtij neni, kontrata konsiderohet e pavlefshme, sipas nenit 70 të këtij ligji, nëse plotësohen njëkohësisht kushtet e mëposhtme:
a) janë shkelur rregullat për rihapjen e konkurrencës, të parashikuara në nenin 30, pika 9, shkronja “b”, të këtij ligji;
b) vlera e parashikuar e kontratës është e barabartë ose më e lartë se kufiri i lartë monetar, i përcaktuar sipas nenit 20 të këtij ligji.

Neni 67
Të drejtat e Komisionit të Prokurimit Publik

1. Me marrjen e ankesës me shkrim, Komisioni i Prokurimit Publik duhet të sigurohet që autoriteti/enti kontraktor e ka pezulluar procedurën e prokurimit. Pas një shqyrtimi paraprak të ankesës, Komisioni i Prokurimit Publik vendos nëse do të lëshojë ose jo një urdhër të ndërmjetëm, në përputhje me pikën 2, të këtij neni, dhe vë në dijeni për këtë autoritetin/entin kontraktor.
2. Komisioni i Prokurimit Publik, në çdo kohë pas marrjes së ankesës dhe para lidhjes së kontratës, kur nuk vendos pezullimin, mund ta lejojë autoritetin/entin kontraktor, me anë të një urdhri të ndërmjetëm, deri në marrjen e një vendimi përfundimtar, të vazhdojë procedurën e prokurimit, nëse:
a) ka të dhëna se ankimuesi nuk do të ketë sukses me ankesën;
b) pezullimi dëmton tërthorazi interesin publik, autoritetin/entin kontraktor ose ofertuesit. 
3. Përpara lidhjes së kontratës, Komisioni i Prokurimit Publik, kur gjykon se një vendim apo veprim i autoritetit/entit kontraktor ka shkelur ndonjë nga dispozitat e këtij ligji, ka të drejtë: 
a) tё nxjerrë një interpretim për rregullat ose parimet ligjore, që duhet të zbatohen për objektin e ankesës;
b) tё anulojë, plotësisht ose pjesërisht, një veprim ose vendim të autoritetit/entit kontraktor të nxjerrë në kundërshtim me ligjin. Kjo përfshin edhe të drejtën për të hequr të gjitha ato specifikime teknike ose lloje të tjera të specifikimeve, që bien ndesh me këtë ligj;
c) tё udhëzojë autoritetin/entin kontraktor të korrigjojë shkeljet dhe, më pas, të vazhdojë me procedurën e prokurimit të kontratës; 
ç) tё urdhërojë anulimin e procedurave për shpalljen e kontratës fituese.
4. Pas lidhjes së kontratës, kur Komisioni i Prokurimit Publik gjykon se një vendim apo veprim i autoritetit/entit kontraktor është në kundërshtim me ndonjë nga dispozitat e këtij ligji, ai ka të drejtë:
a) tё nxjerrë një interpretim në lidhje me rregullat ose parimet ligjore, që duhet të zbatohen për objektin e ankesës;
b) tё marrë një vendim deklarativ, në bazë të të cilit pushteti gjyqësor mund të dëmshpërblejë ankuesin që ka pësuar humbje ose dëme, si rezultat i shkeljes së këtij ligji.
5. Kur Komisioni i Prokurimit Publik gjykon se një punonjës i autoritetit/entit kontraktor ka kryer një shkelje të qëllimshme, që prek parimet dhe qëllimin e këtij ligji, përveç masave korrigjuese të parashikuara në pikat 1 deri në 4, të këtij neni, mund të bëjë kallëzim penal në organet përkatëse.

Neni 68
Vendimet e Komisionit të Prokurimit Publik

1. Pas përfundimit të shqyrtimit administrativ, Komisioni i Prokurimit Publik vendos:
a) të dalë me vendime që parashikojnë marrjen e masave, me qëllim korrigjimin e shkeljes së pretenduar dhe/ose parandalimin e dëmtimeve të mëtejshme të interesave që janë në lojë. Këto vendime përfshijnë edhe vendime për pezullimin e procedurës së prokurimit apo të zbatimit të një vendimi të marrë nga autoriteti/enti kontraktor, deri në marrjen e një vendimi përfundimtar nga komisioni i prokurimit publik; 
b) për anulimin e vendimeve të marra në mënyrë të paligjshme, duke përfshirë ndryshimin e specifikimeve teknike, të kritereve ekonomike ose financiare diskriminuese në shpalljen për ofertë, dokumenteve të kontratës ose ndonjë dokumenti tjetër, në lidhje me procedurën në fjalë, të dhënies së kontratës ose, në rastin më të parë, nëpërmjet vendimeve të ndërmjetme procedurale apo nëpërmjet vendimeve përfundimtare në substancë, vendos aplikimin e masave të ndryshme nga ato të shkronjës “a”, me qëllim korrigjimin e çdo shkeljeje të identifikuar dhe parandalimin e dëmtimit të interesave në fjalë, si vendimi për pagesën e një shume të caktuar, në rastet kur shkelja nuk është korrigjuar ose parandaluar. Në të gjitha rastet e mësipërme, kompetencat e parashikuara lidhen me të drejtën e KPP-së për të aplikuar dëmshpërblim ndaj personave të prekur nga shkelja;
c) të pushojë gjykimin, duke qenë se veprimet ose mosveprimet e autoritetit/entit kontraktor, që ka realizuar procedurën e prokurimit, nuk përbëjnë shkelje të këtij ligji ose të dispozitave administrative apo penale. Në këtë rast, Komisioni i Prokurimit Publik i sqaron me shkrim ankuesit për arsyet për pushimin e gjykimit.
2. Autoriteti/enti kontraktor zbaton vendimin e Komisionit të Prokurimit Publik brenda 10 ditëve nga data e njoftimit të vendimit.
3. Nëse Komisioni i Prokurimit Publik gjykon se një zyrtar i autoritetit/entit kontraktor ka kryer një shkelje të qëllimshme të këtij ligji, atëherë i raporton shkeljen autoritetit/entit përkatës.

Neni 69
Njoftimi vullnetar i transparencës

1. Autoritetet/entet kontraktore mund të publikojnë një njoftim vullnetar për transparencë paraprake ex ante përpara dhënies së një kontrate pa shpallje paraprak dhe duhet të respektojnë një periudhë pezullimi prej të paktën 10 ditësh kalendarike përpara lidhjes së kontratës. Njoftimi vullnetar për transparencë paraprake përmban informacionin e mëposhtëm:
a) emrin dhe të dhënat e kontaktit të autoritetit/entit kontraktor;
b) një përshkrim të objektit të kontratës;
c) një arsyetim për vendimin e autoritetit/entit kontraktor për dhënien e kontratës pa publikimin paraprak të njoftimit të kontratës në Gazetën Zyrtare të Bashkimit Evropian.
ç) emrin dhe të dhënat e kontaktit të operatorit ekonomik në favor të të cilit është marrë vendimi për dhënien e kontratës;
d) sipas rastit, çdo informacion tjetër që konsiderohet i dobishëm nga autoriteti/enti kontraktor.
2. Publikimi i këtij njoftimi në Gazetën Zyrtare të Bashkimit Evropian do të zbatohet me anëtarësimin e Shqipërisë në Bashkimin Evropian.

Neni 70
Pavlefshmëria e kontratave

1. Një kontratë do të konsiderohet e pavlefshme në rastet e mëposhtme: 
a) nëse autoriteti/enti kontraktor ka nënshkruar një kontratë pa publikuar paraprakisht njoftimin e kontratës, në kundërshtim me parashikimet e këtij ligj;
[bookmark: _Hlk534368092]b) kur nuk janë zbatuar parashikimet e këtij ligji në lidhje me procedurat e ankimit, duke privuar personat e interesuar për të ushtruar të drejtën e tyre për ankim, kur një shkelje e tillë kombinohet me një shkelje tjetër të neneve 1-59, nëse kjo shkelje ka ndikuar në shanset e ofertuesit që aplikon për shqyrtim për të marrë kontratën; 
c) në rastin e parashikuar në nenin 66, pika 4, të këtij ligji.
2. Kërkesa për shpalljen e pavlefshmërisë së kontratës paraqitet:
a) brenda 30 ditëve kalendarike, duke filluar nga dita pasardhëse e publikimit të njoftimit për nënshkrimin e kontratës, kur ky njoftim përmban arsyetimin e vendimit për dhënien e kontratës pa publikim paraprak të njoftimit të kontratës, ose nga dita pasardhëse e njoftimit të ofertuesve dhe kandidatëve të interesuar për lidhjen e kontratës, kur ky njoftim përmban një përmbledhje të arsyeve përkatëse, sipas nenit 38, pika 2, duke respektuar kufizimet e pikës 3 të po këtij neni;
b) në çdo rast tjetër, brenda 6 muajve, duke filluar nga dita pasardhëse e lidhjes së kontratës.
3. Kontrata mund të mos shpallet e pavlefshme nëse Komisioni i Prokurimit Publik, pas shqyrtimit të të gjitha aspekteve përkatëse, çmon se shpallja e pavlefshme e kësaj kontrate mund të cenojë interesin publik:
a) kur arsyet mbizotëruese që lidhen me një interes të përgjithshëm, para së gjithash në lidhje me interesat e mbrojtjes dhe/ose sigurisë, kërkojnë që efektet e kontratës të ruhen.
Interesat ekonomikë për ruajtjen e efekteve të kontratës mund të konsiderohen arsye mbizotëruese që lidhen me një interes të përgjithshëm vetëm kur shpallja e pavlefshmërisë së kontratës do të shkaktonte pasoja joproporcionale.
Interesat ekonomikë që lidhen drejtpërdrejt me kontratën, përfshirë kostot që rezultojnë nga vonesa në zbatimin e kontratës, zhvillimi i një procedure të re prokurimi, ndryshimi i operatorit ekonomik që zbaton kontratën ose detyrimet ligjore që rrjedhin nga pavlefshmëria, nuk përbëjnë arsye mbizotëruese që lidhen me një interes të përgjithshëm.
b) nëse pasojat e kësaj pavlefshmërie do të rrezikonin seriozisht vetë ekzistencën e politikës së përgjithshme të mbrojtjes ose sigurisë, e cila është thelbësore për interesat e sigurisë së shtetit.
4. Gjithashtu, një kontratë mund të mos shpallet absolutisht e pavlefshme në rastet kur:
a) autoriteti/ enti kontraktor vlerëson se dhënia e kontratës pa publikimin paraprak të njoftimit të kontratës lejohet sipas këtij ligji;
b) autoriteti/enti kontraktor ka publikuar, sipas nenit69, të këtij ligji, një njoftim vullnetar për transparencë paraprake, në të cilin shpreh qëllimin për lidhjen e kontratës;
c) kontrata nuk është lidhur përpara përfundimit të një afati prej të paktën 10 ditësh kalendarike, duke filluar nga dita pasardhëse e publikimit të njoftimit.
5. Në rastet e parashikuara në pikën 3 të këtij neni, Komisioni i Prokurimit Publik vendos masa alternative, të cilat duhet të jenë efektive, proporcionale dhe shkurajuese, duke marrë parasysh rëndësinë e shkeljes, sjelljen e autoritetit/entit kontraktor dhe masën në të cilën kontrata mbetet në fuqi. Masat alternative janë:
a) gjoba në përpjesëtim me vlerën e kontratës së nënshkruar, por në çdo rast jo më shumë se 10 për qind e kësaj vlere;
b) shkurtimi i kohëzgjatjes së kontratës.
Dhënia e dëmshpërblimit nuk përbën masë alternative për qëllimet e kësaj pike.

KREU IX
HETIMI ADMINISTRATIV

Neni 71
Procedura e hetimit administrativ

1. Autoriteti i Prokurimit Publik verifikon zbatimin e procedurave të prokurimit publik në fushën e mbrojtjes dhe të sigurisë pas fazës së nënshkrimit të kontratës së prokurimit, por, në çdo rast, jo më vonë se 3 vjet nga nënshkrimi i saj. 
2. Gjatë hetimit administrativ, Autoriteti i Prokurimit Publik ka të drejtë të kërkojë informacion edhe shpjegime nga autoritetet/entet kontraktore, që kanë zhvilluar procedurat e prokurimit, dhe të marrë materialet e nevojshme, që kanë lidhje me hetimin administrativ, sipas legjislacionit në fushën e mbrojtjes dhe sigurisë. 
3. Autoriteti i Prokurimit Publik ka të drejtë të caktojë një afat për përgjigje ndaj kërkesave të saj për informacion apo për dorëzimin e dokumenteve përkatëse, sipas legjislacionit që rregullon procedurat administrative dhe legjislacionit përkatës në fushën e mbrojtjes dhe sigurisë. 
4. Autoriteti/enti kontraktor ka detyrimin të njoftojë personat përgjegjës të përfshirë në hetimin administrativ të nisur nga Autoriteti i Prokurimit Publik dhe të dokumentojë njoftimin. 
5. Në çdo rast, gjatë hetimit administrativ Autoriteti i Prokurimit Publik duhet të mbajë në konsideratë detyrimet ligjore për trajtimin e informacionit të klasifikuar.

Neni 72
Veprimet pas përfundimit të hetimit administrativ

1. Pas përfundimit të hetimit administrativ, Autoriteti i Prokurimit Publik mund të marrë këto vendime:
a) të mbyllë hetimin, në qoftë se veprimet ose mosveprimet e autoritetit/entit kontraktor nën hetim nuk përbëjnë shkelje të këtij ligji; 
b) të propozojë masë disiplinore ose të vendosë gjobë, në përputhje me nenin 76, të këtij ligji, për shkeljet e gjetura.
2. Në çdo rast, palët do të njoftohen me shkrim për vendimin e marrë. Autoriteti/enti kontraktor ka detyrimin t’ua njoftojë vendimin e dhënë nga Autoriteti i Prokurimit Publik personave përgjegjës të përfshirë në hetimin administrativ dhe të dokumentojë njoftimin.

Neni 73
Detyrimi për bashkëpunim

Refuzimi i nëpunësit civil, i funksionarit ose autoritetit/entit kontraktor për të dhënë informacion apo për të paraqitur dokumentacion që ka lidhje me procedurën nën hetim administrativ, sipas legjislacionit në fushën e mbrojtjes dhe të sigurisë, përbën shkak që komisioni i prokurimit publik ose Autoriteti i Prokurimit Publik të kërkojnë marrjen e masave disiplinore ndaj personave përgjegjës.

KREU X
DETYRIMET STATISTIKORE, KOMPETENCAT EKZEKUTIVE DHE DISPOZITAT PËRFUNDIMTARE


Neni 74
Detyrime statistikore

Nga data e anëtarësimit të Republikës së Shqipërisë në Bashkimin Evropian, Autoriteti i Prokurimit Publik, me qëllim vlerësimin e rezultateve të zbatimit të këtij ligji, përgatit dhe i transmeton Komisionit Evropian, jo më vonë se data 31 tetor e çdo viti, raportin statistikor për kontratat e furnizimit, shërbimeve dhe punëve të dhëna nga autoritetet/entet kontraktore gjatë vitit paraardhës, në përputhje me nenin 75 të këtij ligji.
Detyrimi për të dërguar një raport vjetor pranë Komisionit Evropian deri më 31 tetor do të zbatohet nga data e anëtarësimit të Shqipërisë në Bashkimin Evropian.

Neni 75
Përmbajtja e raportit statistikor

1. Raporti statistikor përcakton numrin dhe vlerën e kontratave të dhëna, të ndara sipas shtetit anëtar ose shtetit të tretë ku është vendosur ofertuesi fitues. Në raport paraqiten veçmas kontratat e furnizimeve, shërbimeve dhe punëve.
2. Të dhënat e parashikuara në pikën 1 të këtij neni ndahen sipas procedurës së përdorur dhe, për çdo procedurë, specifikojnë furnizimet, shërbimet dhe punët e identifikuara sipas grupeve të Fjalorit të Përbashkët të Prokurimit.
Kur kontratat janë lidhur sipas procedurës me negocim pa shpallje paraprake të njoftimit të kontratës, të dhënat e parashikuara në pikën 1 të këtij neni ndahen edhe sipas rrethanave të përcaktuara në nenin 29 të këtij ligji.

KREU XI
KUNDËRVAJTJET ADMINISTRATIVE

Neni 76
Kundërvajtjet administrative

1. Shkelja e dispozitave të këtij ligji nga personat përgjegjës, kur nuk përbën vepër penale përbën kundërvajtje administrative dhe dënohet me gjobë, si më poshtë: 
a) mospërmbushja e njërit prej detyrimeve të përcaktuara në nenet 2 dhe 7, të këtij ligji, dënohet me gjobë nga 20 000 deri 500 000 lekë;
b) mospërmbushja e detyrimit të përcaktuar në nenin 9, të këtij ligji, dënohet me gjobë nga 30 000 deri 100 000 lekë;
c) mospërmbushja e detyrimit të përcaktuar në nenin 10, të këtij ligji, dënohet me gjobë nga 50 000 deri 200 000 lekë;
ç) mospërmbushja e detyrimit të përcaktuar në nenin 18, të këtij ligji, dënohet me gjobë nga 50 000 deri 300 000 lekë;
[bookmark: _Hlk19612110]d) mospërmbushja e detyrimit të përcaktuar në nenin 21, të këtij ligji, dënohet me gjobë nga 50 000 deri 500 000 lekë;
dh) mospërmbushja e detyrimit të përcaktuar në nenin 39, të këtij ligji, dënohet me gjobë nga 20 000 deri 500 000 lekë;
[bookmark: _Hlk19614853]e) mospërmbushja e njërit prej detyrimeve të përcaktuara në nenet 31 dhe 32, të këtij ligji dënohet me gjobë nga 50 000 deri 200 000 lekë;
ë) mospërmbushja e detyrimit të përcaktuar në nenin 36, të këtij ligji, dënohet me gjobë nga 50 000 deri 500 000 lekë;
f) mospërmbushja e detyrimit të përcaktuar në nenin 37, të këtij ligji, dënohet me gjobë nga 30 000 deri 500 000 lekë;
g) mospërmbushja e detyrimit të përcaktuar në nenin 38, të këtij ligji, dënohet me gjobë nga 30 000 deri 200 000 lekë;
gj) mospërmbushja e detyrimit të përcaktuar në nenin 39, të këtij ligji, dënohet me gjobë nga 30 000 deri 100 000 lekë;
h) mospërmbushja e njërit prej detyrimeve të përcaktuara në nenet 41 dhe 43, të këtij ligji, dënohet me gjobë nga 30 000 deri 300 000 lekë;
i) mospërmbushja e detyrimit të përcaktuar në nenin 49, të këtij ligji, dënohet me gjobë nga 50 000 deri 500 000 lekë;
j) mospërmbushja e detyrimit të përcaktuar në nenin 52, të këtij ligji, dënohet me gjobë nga 50 000 deri 100 000 lekë;
k) mospërmbushja e detyrimit të përcaktuar në nenin 65, të këtij ligji, dënohet me gjobë nga 50 000 deri 500 000 lekë.
2. Gjoba vendoset nga Autoriteti i Prokurimit Publik. 
3. Masa e gjobës caktohet në raport me vlerën e përllogaritur të kontratës dhe sipas përcaktimeve të rregullave të prokurimit në fushën e mbrojtjes dhe të sigurisë, të miratuara me vendim të Këshillit të Ministrave.
4. Në të gjitha rastet e mësipërme dhe në çdo rast tjetër të shkeljes së dispozitave të këtij ligji, kur personat përgjegjës nuk dënohen me gjobë kërkohet dhënia e masave disiplinore ndaj tyre.
5. Personat e interesuar mund të bëjnë ankim në gjykatën kompetente kundër vendimit të dhënë për dënimin me gjobë. Nga momenti i paraqitjes së ankimit në gjykatën kompetente deri në dhënien e vendimit gjyqësor të formës së prerë të gjykatës, pagimi i gjobës pezullohet.
6. Përgjegjësia për vjeljen e gjobave, të vendosura sipas pikës 1, të këtij neni, është e autoritetit/entit kontraktor.

KREU XII
DISPOZITA TË FUNDIT

Neni 77
Aktet nënligjore

Ngarkohet Këshilli i Ministrave që, brenda 6 muajve nga hyrja në fuqi e këtij ligji, të nxjerrë aktet nënligjore për zbatimin e nenit 4, pika 11; nenit 5, pika 2; nenit 10, pika 6; nenit 17, pikat 1 dhe 2; nenit 20, pika 2; nenit 21, pika 12; nenit 23, pika 2; nenit 26, pika 3; nenit 27, pika 5; nenit 32, pika 2; nenit 33, pika 1; nenit 35, pikat 1 dhe 2; nenit 53, pika 2; nenit 62, pika 2; nenit 65, pika 11; dhe nenit 76, pika 3, të këtij ligji.

Neni78
Dispozita kalimtare

1. Aktet nënligjore në fuqi, të cilat rregullojnë veprimtarinë e prokurimeve në fushën e mbrojtjes dhe të sigurisë, zbatohen deri në nxjerrjen e akteve nënligjore në zbatim të këtij ligji, për aq kohë sa nuk bien në kundërshtim me këtë ligj. 
2. Procedurat e nisura përpara hyrjes në fuqi të këtij ligji vijojnë të realizohen në përputhje me parashikimet ligjore dhe nënligjore që kanë qenë në fuqi në momentin e fillimit të tyre. Çdo akt tjetër nënligjor, që bie në kundërshtim me këtë ligj, shfuqizohet.

Neni 79
Shfuqizime

Ligji nr. 36, datë 16.4.2020, “Për prokurimet në fushën e mbrojtjes dhe të sigurisë”, shfuqizohet.
Neni 80
Hyrja në fuqi

1. Ky ligj hyn në fuqi 15 ditë pas botimit në Fletoren Zyrtare dhe fillon të prodhojë efekte 6 muaj pas hyrjes në fuqi. 
2. Dispozitat e nenit 5, pika 1, shkronja “c”, paragrafi i dytë; nenit 35, pikat 3 deri në 7; nenit 39, pika 3; nenit 52, pika 3, paragrafi i dytë; nenit 69, pika 2; si dhe të neneve 74 dhe 75, zbatohen nga data e anëtarësimit të Republikës së Shqipërisë në Bashkimin Evropian.


KRYETAR

Niko Peleshi





55

image1.emf

